PRÍSPEVOK DO KRONIKY OBCE
 
ZEMIANSKE KOSTOĽANY

ZA ROK 2014

ZAPÍSALA: Mgr. MARIANA PLACHÁ

V ZEMIANSKYCH KOSTOĽANOCH 30. JÚNA 2015
Obsah
ÚVOD
POLITICKÉ POMERY
Voľby prezidenta SR
Voľby poslancov Európskeho parlamentu
Komunálne voľby
Oslavy
70. výročie SNP
Dni obce
Samospráva
Činnosť zastupiteľského zboru
Rozpočet
Zbor pre občianske záležitosti (ZPOZ)
Súťaž Kostoliansky objektív
Informovanie občanov
Chemické cvičenie
VEREJNO – SPOLOČENSKÝ ŽIVOT
Politické strany
Organizácie, spolky, záujmové združenia
Jednota dôchodcov na Slovensku
Slovenský zväz zdravotne postihnutých
Slovenský zväz protifašistických bojovníkov
Telovýchovná jednota (TJ) Slovan Zem. Kostoľany
Menšie záujmové združenia
Detský folklórny súbor Domovina
HOSPODÁRSKE POMERY
Priemysel
Poľnohospodárstvo
Obchod a služby
DOPRAVA
Verejná doprava
Spoje
VÝSTAVBA OBCE
SOCIÁLNE POMERY
Zdravotníctvo
Zamestnanosť obyvateľov
Štatistické údaje
KULTÚRA
Obecná knižnica
CIRKEVNÝ ŽIVOT
Rímsko-katolícka cirkev
Evanjelická cirkev augsburského vyznania
ŠKOLSTVO
Základná škola
Materská škola
ŠPORT
Futbal
Pokus o rekord
Beh SNP
POČASIE
ZÁVER

ÚVOD
	Tento rok bol naozaj bohatý na rýchlo sa striedajúce udalosti v politickom, hospodárskom aj spoločenskom živote. Mnohé z nich sa týkali všetkých občanov Slovenska, iné občanov našej obce, niektoré len skupín obyvateľstva alebo dokonca jednotlivcov.
	Z tých prvých – celospoločenských – treba osobitne pripomenúť troje volieb, ktoré nás prinútili nesedieť doma, ale pokúsiť sa svojím pričinením ovplyvniť tok udalostí a úroveň politického diania v našom štáte. Až štyrikrát sme merali cestu do volebných miestností – dvakrát pri voľbe prezidenta a ďalšie kroky nás viedli do volebnej miestnosti, aby sme vybrali poslancov do Európskeho parlamentu (EP) a naostatok sme sa angažovali svojou prítomnosťou pri voľbe samosprávy v obci. Účasť voličov bola ovplyvnená rôznymi okolnosťami aj názormi ľudí na význam všetkých typov volieb a menami kandidátov. Najnižšia účasť bola zaznamenaná pri voľbách poslancov do EP, naopak najvyššia, keď sme volili domácich poslancov obecného zastupiteľstva (OZ) a starostu obce.
	Nemenej významné dni sme zažili v lete, keď si naši občania pripomenuli 70. výročie Slovenského národného povstania (SNP). Hoci sa výročie tohto najvýznamnejšieho vystúpenia nášho národa proti fašizmu oslavuje pravidelne každý rok, okrúhlych 70 rokov bolo naozaj príležitosťou na slávnostnejšiu a honosnejšiu oslavu ako inokedy.
	Okrem tých najvýznamnejších udalostí sme zaregistrovali i ďalšie, ktoré majú tiež určitý status v rebríčku hodnôt a zaslúžia si svojím významom podrobnejší opis či dlhšie pozastavenie vzhľadom na ich opodstatnenosť. Zaznamenávame rôzne zmeny pravidiel a zákonov a ich uvedenie do života, niektorých zaujme bežný chod obecných inštitúcií a zariadení. Najväčší počet občanov sa zúčastňuje už tradičných podujatí v kultúre, športe, nezanedbateľné je oživenie cirkevného spoločenského diania, o ktoré sa pričinili hlavne mladí nadšenci.
	Skrátka, mnoho je oblastí, v ktorých si počas roka môžu nájsť niečo zaujímavé všetci, ktorí chcú a ktorí chodia po obci s otvorenými očami a mysľou. Na druhej strane občan by sa mal pri riešení svojich ťažkostí vždy stretávať s ochotou a porozumením od pracovníkov v samospráve, zdravotníctve, školstve, doprave, obchode, v štátnych úradoch, aby nadobudol pocit, že je v strede ich záujmu, nie na okraji a že sa mu venujú, pretože to majú v popise práce. Tento stav je samozrejme ideálny, ale všetko závisí od ľudí na jednej i druhej strane. Aj dnes sa stretávame s mnohými prípadmi, že slušné správanie na jednej strane vyvoláva slušnú odozvu na strane druhej a naopak. Ani ponosy a poznámky niektorých starších občanov na adresu mládeže nie sú celkom objektívne, máme aj mladých ľudí zapálených pre dobrú vec, slušných, vzdelaných. Sú aj ich protipóly, ale, ruku na srdce – naozaj sú takí drzí, nevychovaní, leniví len mladí ľudia? Určite nie a aj v našej obecnej pospolitosti sa nájdu rôzni jedinci, ale všeobecne môžeme konštatovať, že ich spolunažívanie sa riadi zaužívanými celospoločenskými normami, ktoré vytvárajú rámec života v našej obci.      
POLITICKÉ POMERY
	Hoci sa v živote obcí a miest veľká politika neprejavuje ako hybná sila, predsa je s ňou neoddeliteľne spojená. Najdôležitejšie sú samozrejme finančné toky, ktorými do samospráv prichádzajú štátne aj európske peniaze, nemenej dôležitý je systém štátnej správy, sieť úradov, zákony a nariadenia, ktorými sa musia riadiť všetci občania – úradníci, starostovia, zamestnanci aj podnikatelia.
	Niektorí ľudia vnímajú a sledujú, prípadne aj komentujú politické udalosti, ale denne sa možno stretnúť aj s tými, ktorí nevedia, aké udalosti hýbu našou aj svetovou politikou a je im úplne ľahostajný pohyb na politickej scéne. Niektorí z nich sa síce raz za štyri roky prinútia a idú k volebným urnám, ale pritom nevedia, prečo volili práve tú stranu alebo osobnosť, v prospech ktorej vhodili svoj lístok do volebnej urny.
	O niečo príťažlivejšie bývajú voľby, v ktorých si občania vyberajú svojich zástupcov do miestnych zastupiteľstiev. Volia vo väčšine ľudí, ktorých poznajú a dôverujú im, alebo predpokladajú, že zverený post starostu, primátora, či poslancov zvládnu. 
Voľby prezidenta SR
	V politickej rovine sme v našej obci boli svedkami niekoľkých udalostí a zmien. Najvýznamnejšie zmeny sa zvyčajne zaznamenajú po všetkých druhoch volieb. V roku 2014 sme po prvýkrát navštívili volebnú miestnosť pri voľbe prezidenta republiky v mesiaci marci. Intenzívna a masová predvolebná kampaň pred týmito voľbami začala už dávno pred ich konaním, bilbordy niektorých kandidátov lemovali cesty a zaplnili voľné plochy po celom Slovensku niekoľko týždňov, ba aj mesiacov predtým. V našej obci sa osobne nebol predstaviť ani jeden zo štrnástich kandidátov. Do domácností dostali všetci voliči Oznámenie o čase a mieste konania volieb.   
	Do 1. kola prezidentských volieb, ktoré sa konali dňa 15. 3. 2014 v čase od 7. do 22. hodiny v dome kultúry, kandidovali:
1. Bárdos Gyula
2. Behýl Jozef, Mgr.
3. Čarnogurský Ján, JUDr.
4. Fico Robert, doc. JUDr., CSc.
5. Fischer Viliam, prof. MUDr., CSc., FICS
6. Hrušovský Pavol, JUDr.
7. Jurišta Ján, PhDr.
8. Kiska Andrej, Ing.
9. Kňažko Milan
10. Martinčko Stanislav
11. Melník Milan, prof. RNDr., DrSc.
12. Mezenská Helena, Mgr.
13. Procházka Radoslav, doc. JUDr., PhD.
14. Šimko Jozef, JUDr.
	Na priebeh volieb dozerala okrsková komisia v zložení:
predseda: Vladimír Matejov, KDH 
podpredseda: Valent Oršula, SMER – SD
členovia: Anna Puchartová
                Dominika Melišková
                Vladimíra Matejová
                Jaroslav Čekan
                Filip Lukáč
                Jana Záhonová
zapisovateľka: Viera Hulínyiová.
	Zo zápisnice z hlasovania v 1. kole čítame:
Počet oprávnených voličov zapísaných do zoznamu voličov		1423
Počet oprávnených voličov, ktorým boli vydané obálky		   686	48,2 %
Počet platných hlasov							   675
 	Jednotliví kandidáti získali v našej obci počet hlasov:
JUDr. Ján Čarnogurský				3
doc. JUDr. Robert Fico, CSc.			307
prof. MUDr. Viliam Fischer, CSc., FICS		5
JUDr. Pavol Hrušovský				13
PhDr. Ján Jurišta				5
Ing. Andrej Kiska				163
Milan Kňažko					38
Stanislav Martinčko				1
prof. RNDr. Milan Melník, DrSC.		1
Mgr. Helena Mezenská				16
doc. JUDr. Radoslav Procházka, PhD.		123
Kandidáti Gyula Bárdos, Mgr. Jozef Behýl, JUDr. Jozef Šimko nezískali ani jeden hlas.
	Do 2. kola volieb prezidenta SR postúpili na základe výsledkov v celej republike kandidáti A. Kiska a R. Fico.
	Druhé kolo volieb sa konalo o dva týždne, 29. marca 2014, v tých istých priestoroch a pred tou istou volebnou komisiou okrem jej predsedu V. Matejova, ktorý bol práceneschopný.
Počet oprávnených voličov zapísaných do zoznamu voličov		1462
Počet voličov, ktorým boli vydané obálky                                           	   811		55,47 %
Počet platných hlasov							   799
Získané hlasy:	doc. JUDr. Robert Fico, CSc.	474
Ing. Andrej Kiska		325
	Voliči, ktorí vopred nahlásili záujem, mohli v prípade zdravotných dôvodov volebné lístky vhodiť do prenosnej volebnej urny. 
Voľby poslancov Európskeho parlamentu
	V ďalších voľbách, ktorých sme sa zúčastnili, sme volili poslancov do Európskeho parlamentu. Tieto voľby už v minulosti ukázali, že naši občania nepovažujú EP za svoj, a tak aj postoj k voľbám poslancov za SR je viac ako vlažný. Výsledkom potom je veľmi malá účasť voličov, hoci posty poslancov v EP sú dôležité pre ďalšie napredovanie nielen krajín Európskej únie, ale aj Slovenska samotného. 
	Ani tohtoročné voľby do EP sa účasťou nevymykali spomedzi ostatných. Predchádzala im slabá kampaň, ktorá sa obmedzila len na masovo-komunikačné prostriedky. Žiadna strana ani kandidáti na poslancov do EP sa v predvolebnej kampani v našej obci neprezentovali. Do domácich schránok sme obdržali Oznámenie o čase a mieste konania volieb do Európskeho parlamentu, spolu s ním aj Zoznam zaregistrovaných kandidátov. Ani táto vymoženosť – vopred si pozrieť zoznam kandidátov – nestrhla voličov našej obce aj ostatných miest a obcí k vyššej účasti.
	Do volieb konaných dňa 24. mája 2014 vstúpilo spolu 29 strán, ktoré ponúkali od dvoch po maximálny počet 13 kandidátov. Volič mohol upraviť hlasovací lístok vybranej strany tak, že zakrúžkovaním dal prednostný hlas niektorému kandidátovi, ale maximálne dvom z kandidátky. Upravený hlasovací lístok vhodil do volebnej urny.
	Voľby sa konali vo veľkej sále DK SNP, okrsková komisia pracovala v zložení:
predseda: Vladimír Matejov
členovia: Valent Oršula, Anna Tkáčiková, Dominika Melišková, Patrik Rexa, Vladimír Masár
zapisovateľka: Viera Hulínyiová.
	Zo zápisnice sa dozvieme údaje o voľbách v našej obci:         
Počet osôb zapísaných do zoznamu voličov		1444
Počet voličov, ktorým boli vydané obálky		   129 ...... 8,93 %
	Ukázalo sa, že výsledky z našej obce korešpondujú s celoštátnymi, ba nedosiahli ani číslo účasti v SR.
Komunálne voľby
	Volebnú sériu ukončili pre občanov azda najpríťažlivejšie, ktoré sa konali dňa 15. novembra 2014 – voľby starostu obce a poslancov do obecného zastupiteľstva. Predvolebná kampaň bola tentoraz zjednodušená faktom, že na post starostu obce kandidovala jediná kandidátka – doterajšia starostka obce, ktorá tento post zastávala od marca 2013.
	O prácu poslancov v OZ prejavilo záujem 12 kandidátov, pričom bolo treba zvoliť 9-členné zastupiteľstvo. Pri týchto skutočnostiach potom bolo logické, že sa všetci kandidáti včítane kandidátky na starostu obce dohodli o konaní jedného spoločného predvolebného zhromaždenia s predstavovaním kandidátov.
	Konalo sa dňa 12. novembra 2014 v dome kultúry. V prvej časti starostka obce a kandidátka na rovnaký post Ing. Jana Školíková zhodnotila jej doterajšie 1,5-ročné účinkovanie v kresle starostky, skonštatovala, čo sa v obci zmenilo, vybudovalo v materiálnej oblasti aj v medziľudských vzťahoch a oboznámila prítomných so svojimi zámermi na nastávajúce volebné obdobie. Poďakovala všetkým, ktorí sa podieľajú na hospodárskom a spoločenskom živote v obci.
	Po nej sa predstavili kandidáti na poslancov do OZ, ktorí kandidovali za politické strany alebo ako nezávislí kandidáti. S ich menami sme sa mohli stretnúť na výveskách pred OcÚ aj z oznamov, ktoré obdržal každý volič do svojho domova. Zaregistrovali sa kandidáti:
1.  Bronislav Bajgar, Ing., 60 r., dôchodca, nezávislý kandidát (NEKA)   
2.  Peter Hurtiš, Bc., 38 r., policajt, NEKA
3. Vladimír Matejov, 51 r., školník a údržbár, KDH
4.  Iveta Melišková, Mgr., 44 r., sociálna pracovníčka, NEKA
5.  Jaroslav Oršula, 60 r., dôchodca, NEKA
6.  Valent Oršula, 62 r., dôchodca, SMER-SD
7.  Bohdana Pilchová, 58 r., inv. dôchodkyňa, Strana demokratického Slovenska (SDS)
8.  Ivana Plachá, PaedDr., 45 r., učiteľka, KDH
9.  Milan Pleško, 48 r., chemik, NEKA
10. Marek Rolinec, Ing., 36 r., manažér bezpečnosti a život. prostredia, NEKA 
11. Peter Rybár, 30 r., servisný technik, NEKA
12. Miroslav Semaník, 41 r., profesionálny vojak, NEKA
Do volieb starostu obce je zaregistrovaný jeden kandidát:
Jana Školíková, Ing., 41 r., matrikárka+ odborný referent, NEKA
	Volebným dňom bola sobota 15. novembra 2014, volebná miestnosť v DK SNP sa otvorila o 7. hod. a voliči ju mohli navštíviť do 20. hodiny večer. Miestna volebná komisia pracovala v zložení:
predseda – Valéria Oršulová
podpredseda – Mgr. Erika Matejovičová
členovia – Ing. Ondrej Pilch, Dominika Melišková, Vladimíra Matejová, 
zapisovateľka: Viera Hulínyiová.
	Po spracovaní výsledkov podpísali členovia miestnej volebnej komisie zápisnicu, v ktorej schválili výsledky volieb.
Voľby starostu obce:
Počet osôb zapísaných do zoznamu voličov			1443
Počet voličov, ktorým boli vydané obálky			   605
Počet hlasovacích lístkov odovzdaných pre voľby do OZ	   590  
Počet hlasov pre voľby starostu obce				   551
Počet získaných hlasov pre jednotlivých kandidátov na poslancov:
1. Peter Rybár, NEKA				449
2. Mgr. Iveta Melišková, NEKA 		384
3. Ing. Marek Rolinec, NEKA			373
4. PaedDr. Ivana Plachá, KDH			363
5. Vladimír Matejov, KDH			289
6. Ing. Bronislav Bajgar, NEKA			284
7. Miroslav Semaník, NEKA			235
8. Bohdana Pilchová, SDS			205
9. Bc. Peter Hurtiš, NEKA			201   
Náhradníci:
10. Valent Oršula, SMER – SD			199
11.  Jaroslav Oršula, NEKA			168
12.  Milan Pleško, NEKA			151
	Prvé ustanovujúce zasadnutie OZ sa v slávnostnom ovzduší konalo dňa 28. novembra 2014. Slávnostné preto, že jeho súčasťou bolo aj zloženie sľubu staronovej starostky obce a nových poslancov do obecného zastupiteľstva.
	Na úvod zasadnutia OZ podpredsedníčka volebnej komisie prečítala výsledky volieb do obecnej samosprávy a potom do jej rúk zložila predpísaný sľub nová starostka obce Ing. Jana Školíková. Po nej postupne skladali sľub potvrdený podpisom aj noví poslanci. Novozvolená starostka obce Ing. Jana Školíková sa v príhovore poďakovala za seba aj nových poslancov občanom, ktorí sa zúčastnili volieb a dali im svoje hlasy, sľúbila za všetkých, že nesklamú ich dôveru .
Na ustanovujúcom rokovaní OZ schválili poslanci zloženie komisií:
•	finančná – predseda P. Rybár, člen Ing. B. Bajgar
•	stavebná a územného rozvoja obce – predseda V. Matejov, člen M. Semaník
•	životného prestredia, ekológie, ochrany verejného poriadku a bezpečnosti – predseda Bc. P. Hurtiš, člen Ing. Marek Rolinec
•	kultúry, vzdelávania a športu – predseda PaedDr I. Plachá, člen B. Pilchová
•	sociálnych vecí a bytovej politiky – predseda Mgr. I. Melišková
•	pre konflikt záujmov – predseda Ing. M. Rolinec, členovia B. Pilchová, V. Matejov.
	Za sobášiacich na nové volebné obdobie boli schválení  PaedDr. Ivana Plachá, Mgr. Iveta Melišková, okrem nich vykonáva funkciu sobášiacej aj starostka obce Ing. Jana Školíková, ktorej táto povinnosť vyplýva zo zákona. OZ delegovalo do Rady školy pri MŠ v Zem. Kostoľanoch Ing. Mareka Rolinca, pri ZŠ v Zem. Kostoľanoch PaedDr. Ivanu Plachú, Petra Rybára, Miroslava Semaníka.
Oslavy
	69. výročie oslobodenia nášho regiónu aj našej obce sme oslávili 4. apríla 2014. Ako každý rok, oslava sa konala pred Pomníkom SNP v strede obce. Pred priemernou účasťou občanov predniesla básne Ľubica Gerhátová, piesňami spestrila oslavu mužská spevácka skupina Borinka z Denného centra Zem. Kostoľany. Oslavy 69. výročia oslobodenia obce organizovala obec, jej starostka Ing. Jana Školíková predniesla slávnostný príhovor a vence k pomníku položili členovia ZO SZPB.
70. výročie SNP
	V oveľa slávnostnejšom duchu sme prežívali augustové dni roku 2014. Išlo skutočne o dni, pretože 70. výročie SNP si zaslúžilo, aby sme sa mu venovali dlhšie a podrobnejšie, aby sme vytvorili výnimočnejšiu atmosféru ako po iné roky. Oslavy výročia naplánovali, pripravili a uskutočnili sa v dňoch 22. – 23. augusta 2014, v piatok a v sobotu.
	Piatkový program osláv začal o 15. hodine v obradnej miestnosti ZPOZ, kam boli pozvaní členovia Základnej organizácie Slov. zväzu protifašistických bojovníkov v Zem. Kostoľanoch, kde sa im prihovorila starostka obce Ing. Jana Školíková a po podpise v pamätnej knihe odišli do domu kultúry, kde sa zúčastnili slávnostnej členskej schôdze svojej organizácie. Po jej skončení prešli účastníci osláv v sprievode pred Pomník SNP v strede obce, kde prebiehala hlavná časť osláv za veľkej účasti občanov.
	Samotné oslavy 70. výročia SNP už prebiehali v tradičnom šate, dôstojnou formou a slávnostnejšie ako inokedy. Ich význam podčiarkovala čestná stráž vojakov z VÚ 1056 v Zem. Kostoľanoch, dychová hudba s dirigentom Liborom Plevkom, básne v podaní Ľubice Gerhátovej, piesne zaspievané členkami ZPOZ a hlavne slávnostné prejavy starostky obce Ing. Školíkovej a predsedkyne ZO SZPB A. Komanekovej. Po položení vencov a kvetov k pomníku sa časť členov ZO SZPB odobrala v pripravenom autobuse položiť kytice a veniec do VÚ 1056 Zem. Kostoľany k pamätnej tabuli kpt. Weinholda, ostatní si v areáli parku mohli pozrieť vystavenú vojenskú techniku z čias SNP – autá, motocykle, zbrane, ktorú nainštalovali a predvádzali členovia Klubov vojenskej histórie z viacerých miest Slovenska.
	Pretože bolo pekné počasie, naši občania nielenže využili toto odpoludnie na oddych, ale hlavne si uctili pamiatku obetí v SNP a pripomenuli si aj všetkých účastníkov z našej obce, ktorí sa v bojoch pričinili o to, že sme sa postavili proti fašizmu a fanatickej túžbe po svetovláde.
	Na druhý deň, v sobotu 23. augusta 2014, pokračovali spomienkové akcie pod názvom Návrat do bojov SNP už v dopoludňajších hodinách – od 10. hodiny boli na parkovisku pred zdravotným strediskom vystavené vojenské vozidlá z čias SNP, ktoré si záujemcovia nielen z našej obce mohli prezrieť spolu s ukážkami ošetrovania ranených. Odpoludnia už prúdili diváci do vopred vybratých a upravených priestorov  pod Hôrkou – dopravu motorových vozidiel cez Ul. B. Němcovej riadili členovia komisie pre ochranu verejného poriadku a bezpečnosť v obci. Vo vyhradených miestach na lúke vedľa potoka Lazný boli potom diváci vtiahnutí do čias bojov v SNP s nástupom techniky, ukážkou mobilizácie a vyzbrojovania, útoku aj obrany, zajatia vojakov i partizánov. Ukážky bojov komentoval a v uniformách slovenskej, nemeckej armády, gardistov aj partizánov v civile sa predstavili členovia Klubov vojenskej histórie z celého Slovenska, ba aj z Čiech. Potom nasledovala pre deti najpríťažlivejšia časť – hľadali v tráve prázdne nábojnice, ba mali možnosť povoziť sa v autách a na motocykloch, či preliezť aj na väčšie bojové vozidlá.
	Keďže podujatiu predchádzala rozsiahla propagácia formou plagátov a výveskami v okolitých obciach, v regionálnom Beta rádiu a miestnych rozhlasoch, akcia pritiahla nebývalé množstvo ľudí, hlavne mladších ročníkov a rodičov s deťmi. Spolu so symbolickým vstupným – 1 euro, deti zdarma – a pekným počasím ponúkli organizátori aj návštevu stánkov s občerstvením a rôznymi atrakciami pre deti – balónmi, hračkami, maľovaním tváre.
	Večer o 20. hodine bolo naplánované ešte zapálenie vatry za domom kultúry a vo veľkej sále bola tanečná zábava s hudbou Petra Pavlíka z Prievidze. 
	Zaujímavé a hlavne pestré oslavy 70. výročia SNP pripravila obec – jej starostka, komisia pre kultúru, zamestnanci obce, ako aj ZO SZPB.       
Dni obce
	Letné mesiace, hlavne prázdninové, bývajú na spoločenské či športové akcie chudobnejšie ako v iných obdobiach. V tomto roku sa čiastočne narušil tento stereotyp, pretože na dni 5. a 6. júla 2014 boli zorganizované Dni obce s množstvom pútavých podujatí. Naplánované boli na dva dni – sobotu a nedeľu, sobotňajší program vypĺňal predovšetkým futbalový turnaj medzi ulicami obce pod názvom Memoriál Jána Ziaťku, ktorý v tomto roku vyhlásili už šiesty raz. Zúčastnili sa ho hráči – futbalisti – z ulíc Domovina, Podhora + Kórea, Kolónia a Dedina. Mužstvá s týmito miestnymi pomenovaniami boli zložené z bývalých aj súčasných futbalistov, ale aj takých, ktorí futbal nehrávali, ale chceli hájiť farby svojich ulíc a, samozrejme, v prvom rade sa zabaviť. Tak sa na ihrisku zišli hráči s celými rodinami, susedmi, kamarátmi nielen z našej obce, ale prišli aj naši rodáci z iných miest a obcí. Poradie ulíc napokon zapísali do výsledkovej listiny nasledovne:
1. miesto – Dedina
2. miesto -  Kolónia
3. miesto -  Domovina
4. miesto -  Podhora + Kórea.
	V prestávkach sa predviedli leteckí modelári z našej obce, ktorých vydarené modely lietadiel preletovali ponad ihrisko a zúčastnených divákov, aby dokumentovali ich šikovné ruky a um.
	Tohtoročný futbalový turnaj bol spestrený súťažou vo varení guláša, ktorá v našej obci prebiehala po prvýkrát. Do súťaže sa zapojilo 9 družstiev a oheň pod kotlíkmi rozkúrili v areáli futbalového ihriska už dopoludnia, aby na začiatku a počas turnaja mohli diváci ochutnávať pripravený guláš. Pretože všetci varili s láskou a pridaným umením, porota mala naozaj ťažkú úlohu pri výbere víťazov.
	Napokon 4-členná výberová komisia v zložení Ing. Jana Školíková, starostka obce, kuchári Jaroslav Volár a Zdenka Šimková a poslanec OZ Ing. Marek Rolinec vybrali tri najlepšie vzorky gulášov a starostka obce ocenila drobnými pozornosťami ich autorov:
1. miesto získali Divočáci pod vedením Ing. Pavla Trúchleho
2. miesto Školíkovci, vedúci Koloman Hrnčiar
3. miesto Nechalovci – vedúci Ing. Tomáš Nechala.
	O tom, že navarené guláše boli naozaj chutné, svedčila skutočnosť, že sa všetky vypredali záujemcom, ktorí ochutnávali a porovnávali aj viac vzoriek. Celú túto zábavnú akciu trošku pokazil drobný dážď popoludní, ale do večera sa znova vyjasnilo, tak sa mohli hlavne mladí záujemcovia a hráči – futbalisti – presunúť do DK SNP, kde sobotňajší program uzavrela tanečná zábava do neskorých hodín.
	Na druhý deň, v nedeľu 6. júla 2014, pokračovali Dni obce dopoludnia o 10. hodine, keď bola v miestnom rímsko-katolíckom kostole odslúžená sv. omša za obec a jej obyvateľov za prítomnosti vedenia obce, poslancov aj ďalších občanov.
	Odpoludnia o 15. hodine začali zábavné a zaujímavé podujatia v priestoroch okolo domu kultúry, kde sa konal tzv. malý trh: stánky s predajcami rôznych domácich výrobkov – potravín, hlavne mäsových výrobkov a perníkov, hračiek a ďalších remeselníckych výrobkov boli rozmiestnené v uličke smerom od základnej školy k domu kultúry. Parkovisko pri dome kultúry okupoval detský kolotoč, koľajnicový vláčik a skákací hrad, ktoré boli deťom a rodičom k dispozícii zadarmo. V parku deti mohli využiť na jazdu konský povoz.
	Dospelí aj deti si mohli posedieť priamo pred DK SNP, kde boli rozmiestnené kryté aj voľne zostavené stoly a lavice, na improvizovanej tribúne – predná terasa DK – vystupovali zábavné súbory – mažoretky z Prievidze, dychová hudba Hornonitrianka z Prievidze a najviac očakávaný početným obecenstvom bol populárny spevák Ľudovít Kašuba, ktorého diváci poznajú z televízneho vysielania stanice ŠLÁGER TV.   
	Počas celého odpoludnia bolo v ponuke bohaté občerstvenie: pivo, čapovaná kola, nealkoholické nápoje, víno – všetko v bare DK, ale aj opekané klobásky a mäso, ktoré ponúkal M. Baláž z miestnej pivárne, ženy z klubu dôchodcov predávali slané pochúťky – čerstvo smažené zemiakové placky aj pagáčiky. Milovníci vína dostali možnosť ochutnať víno od pracovníka vinárskeho podniku Chateau Topoľčianky spolu s predvedením rôznych vzoriek vín a výkladom o ich pôvode, prípadne aj výrobe. Po ich ochutnaní mali možnosť zakúpiť si víno, ktoré si vybrali z ponuky.
	Súdiac podľa množstva zúčastnených divákov nielen z našej obce, ale aj rodinných príslušníkov z iných miest a obcí, oba dni ponúkali pre našich občanov pestrú zmes podujatí, stretnutí priateľov a celých rodín, susedov, zábavy, hier. A keď ešte nad všetkým svietilo v nedeľu krásne letné slniečko, možno považovať Dni obce za pekný vstup do letných dovolenkových dní pre všetkých jej obyvateľov.
	Oba víkendové dni pripravili starostka obce, členovia Komisie kultúry, vzdelávania a športu pri OZ v Zem. Kostoľanoch, zamestnanci DK SNP, členovia TJ Slovan Zem. Kostoľany.
Samospráva
	Aj napriek tomu, že v roku 2014 sa konali komunálne voľby, ešte aj počas tohto roku sa uskutočnili v zložení poslaneckého zboru a komisií niektoré zmeny.
	Hneď od 1. januára 2014 prišlo k doplneniu komisie kultúry, vzdelávania a športu o Miroslava Baláža za TJ Slovan Zem. Kostoľany. Dňa 3. marca 2014 sa písomne vzdala poslaneckého mandátu Alena Vršková, ktorá zastávala aj funkciu predsedníčky finančnej komisie. Podľa výsledkov volieb z roku 2010 nastúpila na uprázdnený mandát prvá náhradníčka Bohdana Pilchová, ktorá aj dovtedy pracovala ako členka komisie pre kultúru, vzdelávanie a šport v postavení aktivistky.
	Predsedom finančnej komisie sa stal Peter Rybár.
	V počte zamestnancov obce došlo k jeho zvýšeniu prijatím pomocnej kuchárky do materskej školy vzhľadom na zvýšenie počtu detí v zariadení a skutočnosti, že od februára 2014 sa poskytujú  obedy aj pre dôchodcov z obce.
Činnosť zastupiteľského zboru
	Obecné zastupiteľstvo sa pod vedením starostky obce Ing. Jany Školíkovej schádzalo pravidelne každý mesiac a rovnako aj všetky komisie. V roku 2014 OZ schválilo nasledovné Všeobecne záväzné nariadenia (VZN):
•	VZN č. 1/2014 o financovaní originálnych kompetencií na úseku školstva,
•	VZN č. 2/2014 o poskytovaní domácej opatrovateľskej služby a úhradách za domáce opatrovateľské služby,
•	VZN č. 3/2014, ktorým sa dopĺňa VZN č. 1/2013 o podmienkach držania psov na území obce Zem. Kostoľany,
•	VZN č. 4/2014 o dočasnom obmedzení alebo o zákaze užívania pitnej vody v čase jej nedostatku a o spôsobe náhradného zásobovania vodou a náhradného odvádzania odpadových vôd,
•	VZN č. 5/2014 o podmienkach predaja výrobkov a poskytovania služieb na trhových miestach obce Zem. Kostoľany,
•	VZN č. 6/2014 Trhový poriadok obecného trhoviska a príležitostných trhov obce Zem. Kostoľany,
•	VZN č. 7/2014 o miestnych daniach a miestnom poplatku za komunálne odpady a drobné stavebné odpady,
•	VZN č. 8/2014 o rozpočtových pravidlách obce Zem. Kostoľany.
	Ďalšie schválené dokumenty sa týkali hospodárenia s finančnými prostriedkami – schvaľovania a úprav rozpočtu obce, hospodárenia s majetkom obce a jeho využívania, resp. prenájmu, inventarizácie majetku obce, schválenia Záverečného účtu obce za rok 2013. Nemenej dôležité sú rozhodnutia OZ týkajúce sa sociálnych vecí a najmä prideľovania obecných bytov a zabezpečovania bežného chodu obce vo všetkých oblastiach – výstavba a údržba obecných budov, opravy poškodených miest, podpora kultúrnych, športových, vzdelávacích aktivít našich občanov.
Rozpočet
	Obec disponovala podľa schváleného rozpočtu v roku 2014 celkovou sumou 1 313 589 eur, ktoré prišli do rozpočtu z rôznych zdrojov – zo štátneho rozpočtu, z daní z nehnuteľností a vlastníctva majetku, z platieb za administratívne úkony, príjmov z rôznych grantov a dotácií na prenesený výkon zo štátnej správy.
	Výdavky obsahujú položky bežných výdavkov a kapitálových výdavkov. Prvé zahrnujú financie vydané na chod obce a obecného úradu, na verejné služby v obci, platy a odvody za zamestnancov, údržbu priestranstiev a parkovacích plôch, výdavky na kultúru, šport, vzdelávanie, sociálne služby – výška bežných výdavkov za rok 2014 dosiahla sumu 756 810 eur. Druhé – kapitálové výdavky – boli skromnejšie , v roku 2014 sa vydalo viac ako 250-tisíc eur na práce v obci – rekonštrukcie chodníkov, priestorov vestibulu DK SNP, zavedenie klimatizácie v OcÚ, práce v materskej škole, vybudovanie parkovísk, práce na obecnom cintoríne. Spolu sa z rozpočtu minulo 1 300 211 eur, obec teda skončila hospodárenie v roku 2014 s prebytkom vo výške 5421 eur, ktorý bude súčasťou rezervného fondu v ďalšom rozpočtovom roku.
Zbor pre občianske záležitosti (ZPOZ)
	Zbor pre občianske záležitosti Človek človeku je zložený zo zástupcov samosprávy – starostka a zvolení poslanci, z pracovníkov obce – matrikárka, organizačná vedúca a z aktivistov – recitátori, hudobník, speváčky. ZPOZ pracuje na príprave  a uskutočnení obradov pre našich obyvateľov pri rôznych osobných alebo pracovných príležitostiach. V roku 2014 uskutočnili obrady každoročne sa opakujúce – pozvanie jednotlivcov pri okrúhlych životných jubileách od 65 rokov vyššie, rodičov s novonarodenými deťmi, deti z materskej školy, ktoré odchádzajú do 1. ročníka spolu s ich rodičmi, školákov z 9. ročníka, ktorí idú na stredné školy tiež v sprievode ich rodičov.  
	V marci vždy prídu do obradnej miestnosti učitelia z oboch škôl v obci z príležitosti Dňa učiteľov, kde im starostka obce Ing. Školíková poďakuje a ocení ich prácu.
Udelenie Ceny obce
	Dňa 11. apríla 2014 boli pozvané do obradnej miestnosti obce p. Terézia Karaková a Mgr. Mariana Plachá, aby si z rúk starostky obce Ing. Jany Školíkovej prevzali Cenu obce za rok 2013. Jej udelenie schválilo OZ Uznesením OZ č. 28/14 pre Teréziu Karakovú za dlhoročnú obetavú prácu pre obce Zem. Kostoľany, za vedenie Základnej organizácie Jednoty dôchodcov na Slovensku, za prácu poslankyne obecného zastupiteľstva a zástupkyne starostky obce. Uznesením č. 29/14 udelilo OZ Cenu obce Mgr. Mariane Plachej za dlhoročnú obetavú prácu pre obec Zem. Kostoľany, za vedenie kroniky obce Zem. Kostoľany a aktivity v DFS Domovina.
Jubilejné sobáše
	Obradná sieň sa 17. mája 2014 zaplnila manželskými pármi, ktoré v tomto roku oslavujú okrúhle výročie sobáša a prijali naše pozvanie do obradnej miestnosti:
55 rokov spoločného života oslávili manželia Zdenko Gregor a manželka Emília r. Janovičová,
45-ročné manželstvo si pripomenuli Stanislav Plachý a manželka Mariana r. Sestrienková a Jozef Medek s manželkou Máriou Mózovou,
40 rokov si spoločne pripomenuli Jaroslav Ševce s manželkou Oľgou r. Komžíkovou,
35 rokov žijú v manželstve Pavol Šimo s manželkou Oľgou r. Hartmannovou aj Marián Chrenka s manželkou Máriou r. Hulínyiovou,
30-ročné spolužitie oslávili manželia Jozef Vrška a Viera r. Glejtková, 
25-ročné jubileum mali manželia Vladimír Šurina a Miroslava r. Nechalová.
Návšteva
	Dňa 23. mája 2014, v piatok odpoludnia, navštívila obradnú miestnosť obce v kaštieli skupina inšpektorov OPCW (Organizácia pre zákaz chemických zbraní), ktorí sa školili vo výcvikovom stredisku VÚ 1056 Zem. Kostoľany. Organizácia v predchádzajúcom roku získala významné medzinárodné ocenenie – Nobelovu cenu za mier, čo dosiahla neustálym aktívnym prístupom pri vyhľadávaní a likvidácii chemických zbraní vo svete.
	V obradnej miestnosti vyzdvihla tieto skutočnosti vo svojom príhovore aj starostka obce a po zápise do Pamätnej knihy obce si hostia z rôznych krajín prevzali drobné propagačné materiály o našej obci a vonku v parku  si mohli pozrieť aj ukážku nášho slovenského folklóru v podaní DFS Domovina. Starostka obce sa vo večerných hodinách zúčastnila aj spoločenského posedenia s hosťami v Bojniciach. 
Pamiatka zosnulých  
	1. novembra si každý rok uctievame našich zomrelých spoluobčanov, rodinných príslušníkov, priateľov. V miestnom dome smútku sa stretnú pozostalí po tých, ktorí opustili naše rady v čase od 1. novembra predchádzajúceho roka. Spolu s predstaviteľmi obce, kňazmi katolíckej aj evanjelickej cirkvi aj ďalšími občanmi v modlitbách kňazov Mgr. Mariána Holbaya a Mgr. Jakuba Pavlusa, v príhovore starostky obce Ing. Jany Školíkovej vyjadrili pietnu úctu životu a práci tých, ktorí už nie sú medzi nami. Pamiatku zosnulých uvádzala PaedDr. Ivana Plachá, spevom a hudbou sprevádzali členky speváckej skupiny ZPOZ, básne predniesla Ľubica Gerhátová. Za každého zosnulého bol zapálený symbolický kahanček.
Súťaž Kostoliansky objektív
	Na podporu záujmovej činnosti jednotlivcov a ich zviditeľnenie v obci bola vyhlásená súťaž pod názvom Kostoliansky objektív o najlepšiu fotografiu zobrazujúcu niektoré zaujímavosti a pohľady na našu obec. Najlepšie fotografie vybrala porota a z nich sa zostavil nástenný kalendár pre rok 2015. Hotové kalendáre mali záujemcovia možnosť zakúpiť si na obecnom úrade a v miestnej knižnici. V kalendári sú zverejnené fotografie od našich občanov Ivana Bartolena, Romana Zbitáka, Igora Oršulu, Mariána Dadu, Pavla Hrdého, Lukáša Matouška.
Informovanie občanov
	V oblasti informovania našich občanov o dianí v obci je zavedený systém verejných oznamovacích prostriedkov – vyhlášky v miestnom rozhlase, dvakrát za rok obec vydáva časopis Informátor, v ktorom glosuje a hodnotí predchádzajúce udalosti, prezentuje sa v ňom práca samosprávnych orgánov – vedenia obce na čele so starostkou, obecného zastupiteľstva, komisií pri OZ, spoločenských organizácií, aktivity v športe, kultúre, činy jednotlivcov, podujatia miestnej knižnice aj oboch škôl, cirkevné akcie. V časopise možno nájsť všetko, čím obec žije v jednotlivých polrokoch a je dostupný všetkým obyvateľom, pretože ho dostávajú priamo do domácností.
	Ďalšia významná možnosť informovania obyvateľov je elektronická – pravidelne aktualizovaná obecná stránka informuje nielen o udalostiach už uskutočnených, ale obsahuje aj oznamy pre tých, ktorí sa ich z rôznych dôvodov nedozvedia z miestneho rozhlasu. Vo viacerých častiach obce sú rozmiestnené oznamovacie tabule a skrinky, v ktorých bývajú vyvesené rôzne oznamy hlavne športového, kultúrneho a spoločenského charakteru. Dá sa im vyčítať hlavne aktualizácia, plagáty visia neupravené, niekedy aj roztrhané, dávno po oznamovaných akciách. Možnosť lepenia plagátov a letákov na vyhradené miesta zamedzila ich umiestňovanie na rôzne stĺpy, autobusové zastávky, ploty.
Chemické cvičenie
	V mesiaci júni sa uskutočnilo súčinnostné cvičenie Nováckych chemických závodov (NCHZ), do ktorého bola zapojená aj naša obec, aby preverili systém vyrozumenia a správania sa dotknutých obyvateľov v regióne a okolí NCHZ pri život ohrozujúcich nepredvídateľných udalostiach. Dané úlohy plnili predstavitelia obce, školy, bezpečnostné zložky, závody, zdravotníci.
VEREJNO – SPOLOČENSKÝ ŽIVOT
Politické strany
	Hoci celý náš politický a určite aj hospodársky život v krajine určuje pohyb na politickej scéne, skutočnosť tomu nezodpovedá – sila a príťažlivosť politických strán, ich schopnosť osloviť voličov pred parlamentnými voľbami je málo dôrazná, strany samotné nemajú masové základne, ba niektoré disponujú neveľkým počtom kmeňových členov. Tento istý trend vidíme aj v našej obci – hoci spočiatku, po zmene politických pomerov, boli založené a pracovali 4 politické strany, neskôr sa situácia zmenila, niektoré zanikli, iné sa zlúčili s ďalšími, takže dnes v obci oficiálne existuje len jedna  organizovaná politická strana, Kresťansko – demokratické hnutie (KDH) s predsedom Vladimírom Matejovom. O členstvo v politických stranách v obci nie je záujem, sú však aj občania, ktorí sú organizovaní v iných obciach či mestách.
Organizácie, spolky, záujmové združenia
	Oveľa vyššiu aktivitu prejavujú naši občania prácou v rôznych spoločenských organizáciách podľa ich osobného záujmu. V obci pracujú veľké združenia s niekoľkými desiatkami členov, ale aj malé spolky, v ktorých pracuje niekoľko osôb. Sú samostatné alebo sú zastrešené pod veľkými, niektoré aj celoslovenskými riadiacimi štruktúrami. Treba poznamenať, že obecný rozpočet zahrnuje aj finančnú pomoc všetkým záujmovým organizáciám a štedro dotuje každý rok ich činnosť podľa predložených požiadaviek, podľa počtu ich členov a rozsahu, resp. obsahu činnosti.
Jednota dôchodcov na Slovensku
	Jednou z najpočetnejších základných organizácií v obci je Jednota dôchodcov na Slovensku (JDS), ktorej členovia žijú bohatým spoločenským životom a účinne pomáhajú v obci pri rôznych činnostiach, o ktoré sú požiadaní. Organizáciu vedie predsedníčka p. Valéria Oršulová a 9-členný výbor. Pripravujú pre svojich členov rôzne podujatia – spoločenské posedenia s občerstvením a programom, výlety do prírody spojené s opekaním, poznávacie zájazdy. Členovia, ktorí majú vzťah k spevu, pripravujú spevácke vystúpenia v rámci Denného centra Zem. Kostoľany v obci aj mimo nej. Súbor Borinka, taký je jeho názov, má mužskú aj ženskú spevácku zložku, na harmonike ich  doprevádzajú Marián Chrenka a Miroslav Smatana. Za dlhoročnú aktívnu činnosť dostal súbor pri  15. výročí jeho trvania ocenenie Pamätný list od Regionálneho kultúrneho centra (RKC) Prievidza za rok 2013, ktorý si prevzali na slávnostnom oceňovaní v Prievidzi na podujatí Kultúra 2013.
	Okrem aktivít v rámci organizácie sa podieľajú na príprave rôznych obecných akcií a osláv podľa požiadania. Spolupracujú s TJ Slovan Zem. Kostoľany ako usporiadateľská služba, veľmi účinnú spoluprácu rozvinuli s MŠ Zem. Kostoľany, ktorú navštevujú pri príležitosti MDD a Veľkej noci, deti sa im odvďačujú svojím programom v Mesiaci úcty k starším. Viacročnú spoluprácu udržiavajú aj s Denným centrom  Šurany, s ktorými robia výmenné návštevy spojené s odovzdávaním skúseností a spoločenským posedením.
	Z krátkeho prehľadu vidieť, že seniori v našej obci žijú skutočne aktívne, tak, ako boli zvyknutí po celý život, pokračujú aj na dôchodku – stále v pohybe, stále v strede diania, nevyhýbajú sa ani vzdelávacím či športovým akciám, zamestnávajú nielen ruky, ale aj nohy a hlavu. Odmenou im je dobrý pocit z práce, ktorú vykonali pre svojich spoluobčanov, prípadne členov JDS.
Slovenský zväz zdravotne postihnutých    
	Ďalšou základnou organizáciou s početným členstvom je Slovenský zväz zdravotne postihnutých (SZZP). Základná organizácia v našej obci združuje nielen našich občanov, ale členov má aj z okolitých obcí – Bystričian, Čerenian, Oslian a Kamenca p. Vt. 13-členný výbor ZO vedie predsedníčka p. Bohdana Pilchová. Pre svojich členov pripravujú rôzne príťažlivé akcie – vzdelávacie, poznávacie, zábavné, ale pomáhajú im aj pri osobných ťažkostiach, prípadne poskytujú v rámci svojich možností poradenstvo. Nezabúdajú ani na imobilných členov, ktorých pri rôznych príležitostiach navštevujú v ich domovoch a pracujú aj s mladými členmi so zdravotným postihnutím. Ich cieľom je zapojiť ľudí so zdravotnými ťažkosťami do plnohodnotného života a do spoločnosti rovnako handicapovaných spoluobčanov. Organizácia má okolo 170 členov, príprava spoločných podujatí je preto náročná, sťažená komunikácia z dôvodu väčších vzdialeností sa ťažko prekonáva najmä telesne postihnutým členom.
Slovenský zväz protifašistických bojovníkov
	K organizáciám s najdlhšou tradíciou a trvaním patrí Slovenský zväz protifašistických bojovníkov (SZPB). Základná organizácia v našej obci pracuje na príprave akcií pre svojich členov, venuje im pozornosť pri ich jubileách, pripravujú pre nich exkurzie a výlety na pamätné miesta, spoločenské posedenia pri niektorých významných dňoch a výročiach, spolupracujú s inými organizáciami v našej obci i mimo nej. Významná je i starostlivosť členov o udržiavanie pomníkov v obci  a spoločných hrobov padlých na miestnych cintorínoch.
	Pretože rok 2014 bol aj rokom, kedy si celý svet pripomenul 100 rokov od vypuknutia 1. svetovej vojny, ZO SZPB pozvala dňa 25. júla 2014 rodinných príslušníkov padlých v 1. svetovej vojne podľa zoznamu obetí na pomníku. Stretnutia sa zúčastnilo 22 občanov, ktorí si zaspomínali na svojich padlých predkov  a položili veniec k pomníku obetiam pred rím. – katolíckym kostolom.
	Okrem týchto samostatných aktivít sa podieľajú členovia ZO ako spoluorganizátori pri ďalších podujatiach v obci opísaných na iných miestach zápisu za rok 2014.
	Predsedníčkou organizácie je p. Anna Komaneková, ktorá pracuje aj v oblastných štruktúrach a jej prínos do činnosti organizácie bol ocenený Čestným uznaním udeleným Ústrednou radou SZPB v Bratislave za dopisovateľskú činnosť  do zväzových časopisov a dlhoročnú aktívnu prácu v orgánoch SZPB.
Telovýchovná jednota (TJ) Slovan Zem. Kostoľany
	Organizácia  TJ Slovan má dosah najmä na mladých ľudí, ktorí radi športujú aj súťažia. Ako vždy doteraz, športové aktivity sa sústreďujú na najobľúbenejšiu masovú hru – futbal. Kým v ročníku 2013/14 hrali svoje súťaže mladší a starší žiaci, dospelí a prípravka najmladších žiakov, do nového ročníka v jeseni 2014 pribudli do I. triedy aj dorastenci. Vzrastá tým aj náročnosť na prípravu, finančné zabezpečenie, údržbu športovísk aj celého areálu ihriska TJ Slovan.
	Okrem futbalu a futbalistov športujú naši obyvatelia aj individuálne, ale nie sú podchytení členstvom v organizácii. TJ Slovan Zem. Kostoľany v prvom rade zabezpečuje účasť našich futbalistov v príslušných súťažiach, okrem toho vysiela hráčov na turnaje do okolitých obcí podľa požiadania a je organizátorom futbalového turnaja medzi ulicami, ktorý sa stáva predovšetkým zábavným podujatím. (Viď Dni obce.)
Menšie záujmové združenia
	Každý rok organizuje turnaj v riešení krížoviek a hádaniek pre záujemcov z celého Slovenska krúžok Energetik. V tomto roku sa konal už po 39. raz. Okrem toho členovia krúžku organizujú každý rok súťaž pre záujemcov o krížovky aj v Radobici k výročiu SNP v auguste. Počas celého roka chodia členovia na niektoré turnaje aj do iných miest v okolí aj do vzdialenejších oblastí. Vedúcim je Stanislav Plachý.
	Svoju štandardnú činnosť vykonávajú po celý rok leteckí modelári, ktorí vyrábajú modely lietadiel v obmedzených priestoroch v renesančnom kaštieli, kde majú malú dielničku a náročné podmienky, najmä v zime. Napriek tomu svoju vytrvalosť a zanietenosť pre tento druh činnosti vykonávajú pod vedením vedúceho Stanislava Oršulu už viac ako 40 rokov.  
	Aj v roku 2014 sa stretávali milovníci a chovatelia psích plemien – kynológovia. Ukážky ich práce a výcviku psov prezentujú pri rôznych príležitostiach v obci – na ihrisku, medzi deťmi. Vedúcim kynológov je Ľubomír Šuňal.   
	Niektorých mladých v našej obci združuje Hnutie kresťanských spoločenstiev detí eRKo, ktoré u nás pracuje od roku 2010. Aktivisti tejto organizácie sa stretávajú v zasadačke hasičskej zbrojnice, kde pripravujú rôzne akcie pre deti od 6 rokov. Organizujú letné tábory pre deti, výlety, zábavné odpoludnia, Noc kostolov, koledovanie na Vianoce. Vedúcimi eRKa sú Ľudmila Čupcová  a Marek Bobok. (Viď kap. Cirkevný život.)
Detský folklórny súbor Domovina
	K záľubám, ktoré možno nazvať špecifické, možno priradiť vzťah k ľudovej tvorbe, folklóru. Nemá masový charakter a v našej obci ho udržiava Detský folklórny súbor (DFS) Domovina. Jeho začiatky spadajú do r. 1997, zakladateľkou a do tohto roku aj programovou a organizačnou vedúcou je p. Helena Kováčová. Súbor združuje deti aj mládež v škôlkarskom, školopovinnom aj staršom veku, preto sa od septembra 2014 rozdelil podľa veku na dva súbory so samostatným obsahom činnosti, metódami práce aj novým vedením. Doterajšia vedúca súboru p. Kováčová sa po 17 rokoch vedenia súboru vzdala a pôsobí ako hudobníčka v súbore starších folkloristov spolu s ďalším hudobníkom p. V. Smolnickým. Vedúcimi folklórneho súboru pri DK SNP sú p. Roman Gažo a p. Anna Šuníková.
	Menšie deti predškolského a školského veku pracujú pod vedením vedúcej p. Beáty Kráľovej v DFS Domovina. Oba súbory majú v repertoári nácvik a predvádzanie slovenských ľudových tancov a piesní, DFS sa orientuje na detské hry, ľudové zvyky, piesne a choreograficky  nenáročné jednoduché tance. Vystupujú na domácich slávnostiach, v školách, v domove dôchodcov. 
HOSPODÁRSKE POMERY
Priemysel
	V postavení a zameraní závodov a podnikov na území našej obce alebo v jej blízkom okolí sa už po viac rokov vlastne nič nezmenilo. Pracujú možno s nejakými výkyvmi a drobnými zmenami, ale v základe prosperujú stále rovnako. Evidujeme v našom okolí závody ENO- člen skupiny ENEL, YTONG, PORFIX, VÚ 1056.
	Každý rok sa na našom futbalovom ihrisku koná akcia Otvorená elektráreň, ktorú pre deti z obce a okolia organizuje ENO. V tomto roku sa brány závodu pre záujemcov otvorili v sobotu 14. júna. Pekné slnečné počasie vylákalo veľký počet rodičov s deťmi na futbalové ihrisko TJ Slovan, kde organizátori ponúkali pre zhromaždené deti rôzne zábavné hry a atrakcie a spoločne si mohli pozrieť aj bohatý program, v ktorom vystúpila aj naša mladá speváčka z obce Laura Belicová.
Poľnohospodárstvo
	Najväčším poľnohospodárskym podnikom v chotári našej obce zostáva ZIHEKU – AGRI s.r.o., ktorý obrába vlastné aj prenajaté pozemky. V roku 2014 zaviedol podnik vlastný predaj výrobkov z mäsa  - klobás, jaterníc, masti, oškvarkov, ale aj bravčové polovičky, resp. bravčové mäso na majeri v Dolných Lelovciach, kde je aj farma s ich chovom.
Obchod a služby
	Občanom slúži sieť obchodov – 3 potravinárske, predajňa mäsa a mäsových výrobkov, 3 s drogériovým, príp. zmiešaným tovarom, predajňa odevov, textilu, záhradkárskych potrieb, kvetov.
	V roku 2013 bola zatvorená cukráreň na tržnici, namiesto nej začali v lete podávať zmrzlinu. Ponuku na tržnici v roku 2014 ochudobnilo presťahovanie predajne s detským ošatením do hornej časti obce, novinový stánok ostal na svojom mieste.
	Tržnica sa na predaj využíva prevažne v letných mesiacoch, ale predaj textilu a domácich potrieb prebieha pravidelne od jari do jesene. O možnosti zakupovania príležitostne oznamuje miestny rozhlas.
	Ženy využívajú služby troch kaderníčok, ktoré pracujú v súkromnom rodinnom dome, v budove zdravotného strediska a v budove predajne s odevami. Ďalšie služby v obci oficiálne nie sú v prevádzke, okrem tých, ktoré sú zamerané viac smerom ku zdravotníctvu – maséri, kozmetika.
	Pre úplnosť údajov ešte počet pohostinských a zábavných zariadení – v troch sa podáva aj strava, ďalšie dve ponúkajú len posedenie pri nápojoch.
DOPRAVA
Verejná doprava
	Cestovanie obyvateľstva verejnou dopravou, či už autobusovou alebo vlakovou, sa v roku 2014 trošku  zmenilo, ani nie tak hustotou spojov v osobnej doprave, ako skôr v platbe za cestovné lístky.
	Už v uplynulom roku sa zlepšili podmienky vlakového spojenia s Bratislavou, keď sa zvýšil počet rýchlikov v priebehu dňa a tento trend pretrváva aj v tomto roku.
	Od 17. novembra 2014 môžu na nulový cestovný lístok cestovať dôchodcovia, ktorí sa preukážu potrebným dokladom, ako aj žiaci a študenti. Cestovanie zadarmo vo vlakoch prilákalo viac cestujúcich do vlakov, avšak na druhej strane sa znížil ich počet v autobusoch. Skúsenosti autobusových prepravcov sú také, že v konečnom dôsledku niektorí po prepočítaní nákladov na palivá, platy, údržbu autobusov niektoré nerentabilné linky zrušili. Našej obce sa obmedzenia až tak veľmi nedotkli, aj keď pri cestách do vzdialenejších staníc, prípadne pri viacnásobnom prestupovaní spoje nemajú nadväznosť a doba na cestu sa predlžuje aj o niekoľko hodín.
	Veľa občanov využíva osobnú dopravu vlastným autom do zamestnania, na štúdium, výlety, za nákupmi, teda všade, kde chcú byť rýchlejšie a pohodlnejšie. 
	V obci je dopravná situácia vyriešená na zodpovedajúcej úrovni, horšia situácia je s parkovaním v okolí bytoviek na Ulici pod horou, Domovina, kpt. Weinholda. Autá blokovali chodníky pre chodcov, preto obec dala do plánu výstavby zriadenie parkovísk, najskôr Pod horou a na Domovine. Parkoviská síce zaberajú zelené plochy, ale na druhej strane chodníky sa uvoľnili na plynulý prechod chodcov a áut.
	Kvôli bezpečnosti chodcov boli nainštalované v obci ďalšie svietidlá – v neosvetlenej časti na Ulici 4. apríla pri cintoríne a na prístupovom chodníku k rím.kat. kostolu.  V tomto roku začala kampaň za zvýšenie bezpečnosti chodcov zameraná na nosenie reflexných prvkov na oblečení a súčasne vyzývala obyvateľov na ich používanie za zníženej viditeľnosti.
Spoje
	V oblasti informačných technológií (IT) ide vývoj dopredu asi najrýchlejšie  z toho, čím každodenne žijeme. Prostriedky slúžiace na prenos a uchovávanie dát zastarávajú veľmi rýchlo, do obehu prichádzajú nové počítače, stále menšie a výkonnejšie, bez výpočtovej techniky sa už nezaobíde žiadna oblasť ľudského života, ovládla riadiace procesy vo výrobe, v peňažníctve, doprave, skrátka všade okolo nás. Technika nás celkom ovládla, takže nie div, že najvyššie hodnotené zamestnania sú nielen u nás IT špecialisti vyrábajúci programy do počítačov a riadicich celé skupiny odborníkov rozvíjajúcich nové technológie.
	Neuveriteľne sa zmenil prenos informácií. Kým pred niekoľkými desaťročiami sme sa bez pošty a poštových úradníčok za prepážkami nevedeli zaobísť, dnes mnoho vybavíme z domu, elektronicky. Zanikajú doterajšie oznamovacie prostriedky, málo ľudí už využíva listový spôsob v písomnom styku a pohľadnice sa stali len ozdobou našich stolov niekde v kanceláriách, nie ozajstným prostriedkom ľudskej komunikácie. Korešpondenčný lístok je už zrušený, mladšia generácia nevie, čo tento termín znamená. Blahoželáme krátkymi správami v mobiloch, o svojich zážitkoch sa delíme s priateľmi na sociálnych sieťach, prípadne stále stretávame  - na uliciach, v zamestnaní, obchode – ľudí s telefónmi na uchu. A pritom pred niekoľkými desaťročiami sme museli niekoľko mesiacov, ba až rokov, čakať na telefonické pripojenie u jediného operátora v celej republike.
	Tak vyzerá náš bežný život – stále telefonujeme, stále sa niekam ponáhľame a mnohí nestačíme skutočne žiť, venovať sa deťom, rodine, priateľským posedeniam, zabúdame sa rozprávať zoči – voči inému človeku.
VÝSTAVBA OBCE 
	Každý rok sa značné množstvo financií v obci vynaloží na jej zveľadenie – výstavbu nových zariadení alebo údržbu či opravy už existujúcich, na úpravy verejných priestranstiev, obnovu dosluhujúcich komunikácií a chodníkov, zariadení slúžiacich na zlepšovanie každodenného života našich občanov.
	Podľa vynaložených finančných prostriedkov, ich výšky a rozsahu prác sa v našej obci naplánovali a uskutočnili v roku 2014 akcie investičného charakteru a bežné práce. K najvýznamnejším a finančne nákladným investičným akciám v roku 2014 patrí predovšetkým výstavba parkovacích plôch na Ulici pod horou a Domovina, ako aj chodníky na Ul. kpt. Nálepku a Ľ. Štúra. Ďalšie, menej nákladné na financie, sú výdavky na práce pri zveľaďovaní obecných budov – výmene osvetlenia vo vestibule DK SNP, zavedenie klimatizácie v budove obecného úradu, rekonštrukcia triedy v ZŠ a sociálnych zariadení v školskej jedálni, oprava strechy na starej sýpke v parku, na ktorej bola odstránená stará šindľová strecha a nahradená novými šindľami firmou z Klokočova. Takisto bola opravená strecha  na starom dome smútku na cintoríne, na ktorom sa súčasne zvýšil počet urnových miest o 10 nových. Okrem týchto prác sa vykonali i ďalšie – výmena odkvapových žľabov a zvodov na kaštieli v užívaní základnej školy, vyčistili sa pivnice pod kaštieľom, pred oslavami 70. výročia oslobodenia obce dala obec opraviť Pomník padlým v SNP na cintoríne a Pomník padlým v 1. svetovej vojne pred kostolom aj ich okolie. V rámci bežnej údržby obce sa urobili menšie opravy chodníkov, obecných budov, zelene na verejných priestranstvách – v parku, v okolí tržnice, zdravotného strediska, na cintoríne, aj opravy častí muriva na plote v okolí parku.
	Práce na úprave priestranstiev v obci aj na drobných opravách budov vykonávajú zväčša pracovníci z aktivačných prác a ďalšie opravy neodborného charakteru zamestnanci obce, na odborné práce sa vyzvú a vyberú firmy s požadovaným zameraním činnosti.
	I napriek trvalému záujmu vedenia obce o jej čo najkrajší  vzhľad, je u nás ešte niekoľko nehnuteľností vo vlastníctve obce, ktoré kazia celkový dojem upravenosti. Sú to hlavne budovy so starším rokom výstavby, napríklad kaštieľ v strede obce, na jeho obnovu bolo už podaných niekoľko žiadostí na poskytnutie grantu z rôznych štátnych či európskych inštitúcií. Jeho obnova vzhľadom na vek pamiatky bude nákladná a náročná, keďže podlieha určitým pravidlám pri použitých materiáloch a postupoch. Takisto si rekonštrukciu pýta kaštieľ v areáli ZŠ, dnes už zanedbaný a nevyužívaný. Podobne zle sú na tom všetky ostatné kaštiele a kúrie v obci vo vlastníctve súkromných osôb, udržiavaný a využívaný je kaštieľ Pod horou, o ktorý sa stará VÚ 1056.    
SOCIÁLNE POMERY
	V sociálnej sfére dochádza každý rok k významným zmenám vo viacerých oblastiach – v zdravotníctve, zamestnanosti, postavení rodín s deťmi, starostlivosti o dôchodcov.
	Štát určuje výšku rôznych finančných výpomocí pre niektoré skupiny obyvateľov. Nie sú to len finančné dávky a podpory, ale aj ďalšie úľavy – pre zdravotne či sociálne znevýhodnených, pre dôchodcov aj zamestnancov.
	Zamestnaní občania môžu čerpať rôzne benefity – podľa toho, či pracujú na zmluvu alebo na dohodu. Klasickí zamestnanci sú chránení Zákonníkom práce a inými pracovnoprávnymi predpismi, ktoré im zaručujú, čo môžu získať od zamestnávateľa okrem platu – stravné lístky, platenú dovolenku, voľno na návštevu lekára aj odstupné pri ukončení zamestnania a pri odchode do dôchodku. Zamestnávateľ odvádza aj povinné odvody do poisťovní – sociálnej, zdravotnej a do fondu zamestnanosti. Zamestnanci, ktorí pracujú na dohodu, majú len nárok na mzdu za odpracované hodiny a nutné voľno – napr. pri návšteve lekára alebo z osobných dôvodov - dostanú len bez náhrady mzdy, teda neplatené. Minimálna mzda pre rok 2014 bola stanovená na 352 eur, rok predtým dosiahla 337,70 eur.
	Výška životného minima, od ktorého sa odvíjajú niektoré sociálne dávky – výška rodičovských príspevkov, kompenzácia ťažkého zdravotného postihnutia a ďalšie dávky pre rodiny – sa každý rok mení. Životné minimum pre jednu osobu v roku 2014 bolo 198,09 eur mesačne, pre ďalšiu osobu v domácnosti 138,19 eur, ak ide o nezaopatrené dieťa, dostáva 90,42 eur mesačne.    
	Štát vypláca finančné dávky prostredníctvom úradov práce alebo Sociálnej poisťovne. Z úradov práce, sociálnych vecí a rodiny dostávajú rodiny s deťmi príspevky pri narodení dieťaťa, prídavky na deti, rodičovský príspevok. Zdravotne ťažko postihnutých čakajú kompenzácie na osobnú asistenciu, na prepravu, príspevok na opatrovanie, na kúpu zdravotných pomôcok, úpravu bytu, kúpu osobného auta.
	Zo sociálnej poisťovne prichádzajú starobné, invalidné, vdovské a sirotské dôchodky, materské dávky, ošetrovné člena rodiny, podpora v nezamestnanosti. Občania s ťažkým zdravotným postihnutím môžu dostať ďalšie úľavy – pri cestovaní, parkovaní, doprave k lekárovi, pri vstupnom do múzeí či vstupnom na kultúrne podujatia. Pomerne slušné sú príspevky pre dôchodcov – už spomínané cestovanie vo vlakoch zadarmo, vianočný príspevok k dôchodku, príspevok na rekreáciu, úľavy na daniach pre pracujúcich dôchodcov, lacnejší úver v banke, niekde sú aj nižšie dane z nehnuteľností, koncesionárske poplatky za rozhlas a televíziu.
	Obyvatelia našej obce môžu získať ešte ďalšie výhody schválené obecným zastupiteľstvom, resp. sociálnou komisiou – občania, ktorí dosiahli vek 80 rokov, dostávajú pri príležitosti Mesiaca úcty k starším poukážky na nákup potravín v hodnote 7 eur, obec dáva deťom zo sociálne slabých rodín vianočné príspevky vo výške 30 eur, možnosť využitia jednorazovej dávky sociálnej pomoci majú naši občania, ktorým po podaní ich žiadosti a na základe posúdenia podmienok na poskytnutie sociálna komisia môže schváliť výpomoc v maximálnej výške 100 eur 1x za rok.  Od 1.februára 2014 majú naši dôchodcovia možnosť odoberať obedy z materskej školy za výhodnú cenu, ku ktorej prispieva aj obec. Obed si môžu brať osobne do obedára, alebo v prípade väčšej vzdialenosti môžu požiadať o dovoz, za ktorý si priplácajú.
	V roku 2014 obyvatelia našej obce prispeli svojimi prebytkami z domácností na dve charitatívne zbierky, v ktorých mohli do domu kultúry priniesť odevy, kozmetiku, hračky, obuv a iné pre nich už nepotrebné veci. 
Zdravotníctvo
	Najboľavejší problém zdravotnej starostlivosti v našej obci bola až do septembra 2014 absencia všeobecného lekára pre dospelých. V našom obvode síce pracujú dvaja lekári, tí však pre všetkých záujemcov nestačia ordinovať, preto do obce prišiel ďalší lekár – MUDr. Dušan Juríček, ktorý však má aj ďalšiu ordináciu mimo našej obce, a tak našim pacientom slúži iba v obmedzenom režime aj preto, že zatiaľ sa k nemu prihlásil malý počet pacientov.
	Ostatné lekárske ambulancie, počet a obsadenie lekárskych miest zostávajú bez zmeny. V budove zdravotného strediska pracujú vo voľných miestnostiach na poschodí aj dva masérske salóny – Masérstvo Monika a Masérske služby Dušan Kováč a pre všetkých obyvateľov a hlavne chorých z obce aj okolia slúži lekáreň na prízemí.
Zamestnanosť obyvateľov
	Výška životnej úrovne vo veľkej miere závisí od zamestnanosti obyvateľov. Štatistiky nás presviedčajú, že zamestnanosť v roku 2014 mierne rastie, ale v našej oblasti skôr stagnuje. Nové pracovné miesta prinášajú investori do iných regiónov, naši občania musia za prácou často vycestovať a dosť ľudí dochádza do zahraničia, hlavne ženy.
	Niekoľko nezamestnaných sa v našej obci podieľa na aktivačných prácach na rôznych úsekoch v obci – vypomáhajú pre zveľaďovaní obce, čistení ulíc, budov, parkov, cintorína.
Štatistické údaje
	Niekoľko údajov o pohybe obyvateľov – za rok 2014 sme privítali 18 detí, z toho bolo 7 dievčat a 11 chlapcov. V tom istom období nás navždy opustilo 22 občanov, z nich polovica bola z domova dôchodcov. Dvaja z nich zomreli tragicky, najmladší mal 25 rokov, najstarší 89 rokov.
	K 31. decembru 2014 má obec 1748 obyvateľov – 847 mužov, 901 žien.
KULTÚRA	
	Aj v roku 2014 bola ponuka kultúrnych podujatí pre našich občanov pestrá. Iná otázka je, či aj záujem u občanov bol adekvátny prípravám na ne a ich uskutočneniu. Niektoré boli hojne navštevované, hlavne tie so zábavným zameraním, ďalšie neprilákali dostatočné množstvo divákov.
Január
	Januárové aktivity sa orientujú na  zábavu – u nás ich vypĺňajú plesové večery – 4. januára , v sobotu, zorganizovali pracovníci DK SNP a obec maškarný ples pre deti s oceňovaním najkrajších masiek, mladí obyvatelia sa mohli zabaviť na Plese mladých.  Dňa 25. januára 2014 sa konal už 17. reprezentačný ples obce s bohatým programom a hudbou skupiny Kováčovci.
Február
	V sobotu 15. februára 2014 pozvali svojich priaznivcov do DK SNP na koncert členovia skupiny KAPELLKA z Kamenca p. Vtáč., ktorých už naši občania poznajú, pretože sa viackrát prezentovali na rôznych miestach v našej obci. Spolu s nimi si mohli diváci vypočuť aj piesne v podaní našej mladej obyvateľky Laury Belicovej so svojou sprievodnou skupinou.
Marec
	Ešte na konci februára, v piatok 28. 2., vyvrcholilo fašiangové obdobie. Fašiangovníci prechádzali obcou so spevom a hudbou, roznášali dobrú náladu medzi spoluobčanov do našich domovov, škôl a úradov. Vytancovali mladé dievčatá a ženy, za čo sa im ony patrične odmenili.
	Na druhý deň, v sobotu 1. marca,  dopoludnia ešte pokračovala pochôdzka fašiangovníkov po obci,  po domácnostiach. V kuchyni domu kultúry zatiaľ už členovia komisie pre kultúru a ich pomocníci pripravovali zabíjačkové špeciality – pečené klobásky a jaternice, zabíjačkovú kašu, kapustnicu a veľké žemle plnené opečeným mäsom a prílohou.
	Ženy z Denného centra Zem. Kostoľany napiekli šišky a fánky, ktoré sa podávali večer na tanečnej zábave zdarma. O 19. hodine sa začala tanečná zábava, na ktorej sa zúčastnilo hojné množstvo našich občanov. Začiatok patril členom DFS Domovina, ktorí zatancovali na fašiangové motívy pod názvom Fašiangy, Turíce, Veľká noc príde a spolu s fašiangovníkmi z obce otvorili prvým spoločným tancom celú večernú veselicu. K tradičným obradom na nej patrí pochovávanie basy o polnoci, po ktorom však veselá zábava pri hudobnej produkcii skupiny RELAX z Nitrianskeho Rudna neskončila, ale pokračovala do ranných hodín.
	8. marca 2014 z príležitosti MDŽ pozvali organizátori ženy z obce na kultúrno – zábavné podujatie s názvom Babinec, kde sa im venovali odborníci z rôznych oblastí, o ktoré majú ženy záujem: starostlivosť o pleť, líčenie, nechtový dizajn, úprava vlasov, kozmetické poradenstvo (meranie obsahu vody v tele, pokožka), výživové poradenstvo, predaj bižutérie s ukážkou výroby ozdôb z korálkov, biokozmetika, predaj výrobkov z AVONu, manikúra. Značný záujem žien bez rozdielu veku bol vhodným prínosom k oslave ženy a dôstojnému pripomenutiu dnes už málo preferovaného sviatku. Večer ich ešte čakalo kultúrne vystúpenie tanečnej skupiny Srdcová dáma pod názvom Tanec života. Akciu pripravili pracovníčky domu kultúry.
Apríl
	Miestna knižnica v dome kultúry pozvala dňa 3. 4. 2014 na besedu s čitateľmi známeho slovenského spisovateľa Jozefa Banáša, aby im predstavil svoju tvorbu a porozprával im o svojej bohatej publikačnej činnosti aj o svojich poznatkoch a skúsenostiach z rôznych oblastí kultúrneho aj spoločenského života, ako aj o svojich zážitkoch z ciest po celom svete.
	Dňa 26. apríla 2014 sa už tradične, ako každý rok, stal náš dom kultúry hostiteľom detských návštevníkov pestujúcich ľudové tradície vo folklórnych súboroch. Krajská prehliadka detských folklórnych súborov z Trenčianskeho kraja bola miestom stretnutia víťazov okresných kôl a výsledkom bol výber súborov, ktoré postúpili do celoslovenského finále.     
	Tradičným aprílovým podujatím sa za uplynulých 39 rokov stal krížovkársky turnaj pod názvom Turnaj energetikov, ktorý má celoslovenskú pôsobnosť. Tohtoročný turnaj sa konal v netradičnom termíne – kým doterajších 38 ročníkov bolo v nedeľu dopoludnia, tento rok si Prievidza a Zem. Kostoľany vzájomne vymenili termíny, takže u nás sa Turnaj energetikov konal v sobotu 12. apríla odpoludnia a v Prievidzi v nedeľu 13. apríla dopoludnia. Ostatné náležitosti – miesto, hodina, organizátori, súťažné podmienky – zostali nezmenené. Súťažiaci riešia krížovky a hádanky v dvoch kategóriách, tretia je vždy určená pre domácich, ktorí riešia krížovky s menšou obťažnosťou. Turnaj otvorila starostka obce Ing. J. Školíková, ceny odmeneným odovzdávala jej zástupkyňa PaedDr. I. Plachá. V každej kategórii bolo vyhodnotených a ocenených drobnými predmetmi 10 súťažiacich s najlepšími výsledkami. Na prvých miestach sa umiestnili:
•	krížovky kat. A: 	1. Miroslav Hájiček, Bratislava
                            			2. Milan Chudý, Prievidza
                            			3. Ján Turek, Poprad
•	krížovky kat. B:  	1. Ivan Šarkan, Martin
                             			2. Anton Hnáth, Moravany
                             			3. Vladimír Kmeť, Prievidza
•	hádanky kat. A: 	1. Lucián Gonda, Kristy
                              		2. Miloš Hruška, Bratislava
                              		3. Milan Chudý, Prievidza
•	hádanky kat. B: 	1. Jozef Pavlík, Chmeľov
                               		2. Dušan Škrovina, Martin
                               		3. Jozef Páleník, Svinná
	Takisto tradičné podujatie – stavanie mája – pripravila obec a jej zamestnanci spolu s komisiou pre kultúru na stredu 30. apríla v strede obce, v priestoroch tržnice. Aj scenár tohto podujatia je tradičný – strom vyberú, očistia a prinesú pracovníci obce, farebnými mašľami ho ozdobia deti z DFS Domovina, postavia ho futbalisti z TJ Slovan Zem. Kostoľany. V tomto roku mali s jeho postavením trošku problémy, strom bol vysoký, radcov veľa, aktérov málo, ale napokon svoju úlohu za nadšeného potlesku prítomných splnili a dokázali, že vedia svojim dievčatám a celej obci na potešenie zabojovať nielen na ihrisku, ale aj s nepriaznivými okolnosťami. Potom sa rozpútala vo veselej atmosfére radostná oslava jari vo vystúpení detí z Domoviny, cimbalovej muziky z Poluvsia a ponúkaným občerstvením – domácim slaným pečivom, pivom zdarma, vínom, nealkoholickými nápojmi, deti sa mohli osviežiť zmrzlinou z otvoreného stánku.
	Pretože bolo pekné počasie, stavanie mája prilákalo veľký počet divákov, ktorí v družnej debate s priateľmi a známymi posedávali na lavičkách a vychutnávali si príjemné odpoludnie.                       
Máj
	V predčasnom termíne, 31. mája 2014, pozvali zamestnanci obce, konkrétne domu kultúry, všetky deti, ktoré mali záujem, na oslavu Medzinárodného dňa detí. Pripravené atrakcie sa ponúkali deťom v priestoroch renesančného kaštieľa a priľahlého parku. Deti mohli súťažiť v rôznych nenáročných disciplínach, užili si pobyt na čerstvom vzduchu, na záver sa pobavili v hasičskej pene. Všetci mali dostatok zábavy, hier, ale aj maškrtenia sladkostí, ktoré dostávali za účasť na jednotlivých disciplínach, skrátka, mali za sebou pekne a užitočne využité sobotňajšie odpoludnie s pohybom v peknom prostredí obecného parku.
Júl
	Najrozsiahlejšou akciou organizovanou obcou, jej pracovníkmi, poslancami aj členmi dobrovoľných spoločenských organizácií, najmä TJ Slovan, boli už spomenuté Dni obce v dňoch 5. a 6. júla 2014. (Viď kap. Politické pomery.)
	26. júla 2014 organizovala obec Annabál na nádvorí renesančného kaštieľa v strede obce. Nádvorie sa zaplnilo len čiastočne, takáto zábava vo vonkajšom prostredí nie je u nás zaužívaná. Občerstvenie zabezpečoval reštauračný podnik sídliaci vo vedľajšej pivárni priliehajúcej ku kaštieľu.
Október
	Mesiac október patrí predovšetkým pozornosti starším občanom. Má názov Mesiac úcty k starším, kedy sa aktivity rôznych organizácií, jednotlivcov aj škôl sústreďujú na vyjadrenie úcty a na pomoc starším ľuďom v rodinách, v spoločnosti, v zariadeniach pre seniorov. Že starší ľudia ešte chcú byť užitoční obci alebo aj spoločenstvu ľudí, často dokazujú tak, že sa angažujú svojím vkladom hlavne k udržiavaniu prijateľnej úrovne vzájomných stykov navzájom medzi svojimi vrstovníkmi. Pekným príkladom spolupráce seniorov je každoročne sa opakujúce úspešné podujatie s názvom Jeseň je dar, ktoré organizuje Regionálne kultúrne centrum (RKC) Prievidza spolu s našou obcou a Základnou organizáciou Jednoty dôchodcov Slovenska Zem. Kostoľany.
	V tomto roku sa vystúpenia členov klubov dôchodcov z okresu Prievidza rozvrhli do dvoch odpoludní:
10. októbra 2014 vystúpili členovia klubov dôchodcov, ktorí pobavili svojimi scénkami, piesňami prítomných divákov, starostov obcí aj svojich kolegov z iných obcí a miest:
1. Kahanec Prievidza – spev piesní
2. Diviacka Nová Ves – Spomienky na mladosť
3. Hradec – Vínečko, vínečko
4. Poruba – zmes piesní
5. Čereňany – Keď sa zídeme, tak si zaspievame
6. Sebedražie – Spievanie, to je naša radosť
7. Bojnice – veselé ľudové piesne
8. Rudnianska Lehota – Pytačky
9. Pravenec  dedina – zmes slovenských ľudových piesní
10. Necpaly – Na ľudovú nôtu 
11.Bôbari Prievidza – Spievanie je náš život
12. Kocurany – Klebetnice na zábave
13. Kľačno – Pozdrav od prameňa Nitry
14. Malinová – Veselo s elánom a úsmevom
15. Veľká Lehôtka – Ako sme husi pásali
16. Nedožery – Brezany – Veselo pri muzike.
	11. októbra 2014 sa takisto v odpoludňajších hodinách započúvali diváci do piesní a hovoreného slova z klubov dôchodcov:
1. Zemianske Kostoľany  - piesne v podaní mužskej a ženskej speváckej skupiny Borinka
2. Opatovce n. Nitrou – Staré šlágre
3. Lehota p. Vt. horná časť – Aj takto sme žili 
4. Podhradie – Ten čas vianočný
5. Dolné Vestenice – Spomienky na mladosť
6. Nitrianske Pravno – spev
7. Oslany – Kalórie, utekajte!
8. Bystričany – Zábava so Šlágrom
9. ZO SZZP Prievidza – Slovensko je krásna zem
10. Horné Vestenice – zmes ľudových piesní
11. Tužina – Schmiedshauer z Tužiny
12. Pravenec kolónia – spev
13. Nováky – Fašiangová veselica
14. Lehota p. Vt. dolná časť – U nás v klube
15. Nitrica – Nitrická slivovica
16. Kanianka – tanec passodoble
	V priebehu každého odpoludnia dostali zúčastnené kluby Pamätné listy ako spomienku na účinkovanie a po skončení vystúpení nasledovalo spoločenské posedenie s občerstvením pre všetkých seniorov z klubov dôchodcov, aby sa navzájom spoznali a porozprávali o svojej činnosti.
November
	Každý november je v kultúrnom dianí našej obce vyplnený nosnou udalosťou mesiaca – speváckou súťažou spevákov – amatérov Krištáľová váza. V tomto roku sa konal už jej 33. ročník.   
	Dňa 22. novembra 2014 sa vo finále 33. ročníka spevákov populárnej piesne v našom dome kultúry stretlo 7 vybraných účastníkov, ktorí prešli výberovým konaním v Prievidzi. Hosťami večera boli spevák Miro Jaroš, ktorý zasadol aj do poroty, a Anna Bartová, víťazka Krištáľovej vázy v roku 2013. Podujatím sprevádzal účinkujúcich aj divákov moderátor Peter Kršiak, Krištáľovú vázu si napokon odniesla Barbora Hazuchová z Liptovského Mikuláša.
	Podujatie organizovali RKC Prievidza a Obec Zem. Kostoľany.
December
	Decembrové akcie sa už väčšinou viažu na prichádzajúce obdobie Vianoc. Začínajú tradične príchodom Mikuláša medzi naše deti do škôl a večerným rozsvietením vianočnej výzdoby v obci. V tomto roku sa Mikuláš objavil dňa 5. decembra, v piatok, v dome kultúry na karnevale pre deti z obce, kde im rozdal hŕbu sladkostí, zatancoval si s nimi a odmenil najkrajšie masky. Program bol obohatený o tanečné vystúpenia pre deti a divadielko o zvieratkách v podaní tanečnej skupiny Srdcová dáma.
	V sobotu 6. decembra sa o 14. hodine začali Malé vianočné trhy. Ich uskutočnenie bolo naplánované na obecnej tržnici, kde bola pripravená vianočná výzdoba a vysvietený vianočný stromček, ale napokon ich museli premiestniť na náhradné miesto – do domu kultúry, pretože počasie sa zhoršilo a začalo pršať. Predajcovia z našej obce si rozložili ponúkaný tovar na pripravených stoloch vo vestibule a vianočný program – koledy a vinše v podaní účinkujúcich zo ZŠ Zem. Kostoľany a detí zo súboru Domovina – si prítomní mohli pozrieť vo veľkej sále DK.
	Záujemcovia si mohli zakúpiť rôzne dekoračné predmety na stromček aj na stôl a okná, oblátky a trubičky, občerstvenie ponúkali členovia kultúrnej komisie – čerstvo upečené koláče, varené víno, vianočný punč.
	Na záver programu prišiel Mikuláš, ktorý deťom priniesol ako každý rok sladké odmeny.
	Záver roka patrí koncoročným radovánkam, aj tento rok sa pod názvom Batôžkový Silvester zabavili v dome kultúry tí, ktorí nechceli zostať doma pri televíznom programe, ale sami si urobili pekný posledný večer v roku a spoločne medzi priateľmi, s dobrou náladou a ohňostrojom privítali Nový rok. 
Obecná knižnica
	Obecná knižnica vychádza v ústrety svojim čitateľom pri oddychu a zábave alebo aj pri štúdiu. Má vyše sto stálych členov z radov detí aj dospelých a oproti predchádzajúcim rokom rozšírila návštevnú dobu na každé odpoludnie v pracovnom týždni. Okrem klasických výpožičiek priamo v knižnici môžu záujemcovia využiť aj služby internetu, prečítať si časopisy a o ponuke titulov sa môžu dozvedieť z on – line katalógu, ktorý sa stále dotvára a uľahčuje prácu pri hľadaní titulov alebo autorov kníh v knižnici a súčasne si môžu knihy čitatelia jeho prostrednictvom aj rezervovať.   Vedúcou knižnice je p. Andrea Kopálová.
CIRKEVNÝ ŽIVOT
Rímsko-katolícka cirkev
	Bežný život veriacich všetkých cirkví na území našej obce ide celý rok svojím vnútorným poriadkom, určitým vybočením z tohto života sú aktivity mladých veriacich v rámci hnutia eRKo, ktoré pripravujú pre kresťanské deti rôzne príťažlivé akcie už niekoľko rokov.
	Dňa 18. 5. 2014, v nedeľu popoludní, sa pred bohatou účasťou divákov predstavila so svojím repertoárom hudobná skupina KAPELLKA z Kamenca p. Vt.
	O týždeň neskôr, 23. mája 2014, sa v rímskokatolíckom kostole konala Noc kostolov. O 18. hodine začala sv. omšou, potom nasledovali hry detí a zábavné súťaže pre deti v okolí kostola. O 19,30 hod. začal program pre zúčastnených divákov – vypočuli si piesne v podaní ženskej a mužskej skupiny súboru Borinka, vystúpenie žiakov zo ZUŠ Nováky, detí z Čerenian, uvideli scénku detí v podaní mládeže z našej obce. Réžiu večera mala p. Ľudmila Čupcová, program uvádzal Marek Bobok. Účasť divákov bola pohyblivá, pretože sa v priestoroch kostola stále striedali – jedni odchádzali, iní prichádzali. Súčasťou večera bola aj výstavka kňazských ornátov.
	Dňa 14. novembra pozvali organizátori z eRKa všetkých záujemcov – deti aj ich rodičov – na lampiónový sprievod obcou v rámci akcie Martinské svetlo dobra, pomoci a vďačnosti. Sprievod začínal pred základnou školou a na záver vypustili lampióny šťastia.
	V decembrových vianočných dňoch roznášali deti radosť do rodín pri tradičnom koledovaní 26. decembra s názvom Dobrá novina. Výťažok z koledovania venujú na charitu pre dobro detí v Afrike. Organizovali tiež animátori z eRKa.
Evanjelická cirkev augsburského vyznania
	V mesiaci auguste nastúpil do tunajšej evanjelickej farnosti nový kňaz – kaplan Mgr. Jakub Pavlus ako výpomoc pre dlhodobú práceneschopnosť farárky Mgr. Blanky Kostelnej, ktorú zastupuje vo všetkých jej farnostiach. 
ŠKOLSTVO	
Základná škola
	Základná škola v Zem. Kostoľanoch je plnoorganizovaná, má teda všetkých 9 ročníkov. V ročníku 1. – 4. mala v školskom roku 2014/15 zaškolených 56 žiakov, ročník 5. – 9. navštevovalo 54 žiakov. Venovalo sa im spolu 14 pedagogických pracovníkov a v zariadení pracuje aj 7 prevádzkových zamestnancov. Školský klub detí (ŠKD) navštevuje 54 detí v dvoch oddeleniach.
	Výchovná a vyučovacia činnosť prebieha v škole podľa schváleného školského programu, vedenie školy tvorí riaditeľka Mgr. Miroslava Hepnerová a Ing. Eva Lesáková, zástupkyňa r. š. Zaujímavé sú však aktivity, ktoré škola počas školského roka naplánuje a uskutoční. Niektoré smerujú k posilneniu vyučovacích výsledkov, napríklad každý rok posilňujú nácvik čítania s následným porozumením prečítaného textu aj v spolupráci s miestnou knižnicou. Realizovali projekt Mami, oci, prečítaj mi rozprávku, či Rozprávka na každý deň, pri ktorých sa nielen čítali rozprávky - v podaní rodičov, starých rodičov, učiteľov, detí – ale následne si v besede preverili, čo deti z prečítaného textu vyrozumeli.
	Neoddeliteľnou súčasťou školskej práce je príprava žiakov a účasť na rôznych vedomostných, umeleckých aj športových súťažiach. Nie je to len zvýšenie vedomostí a zručností žiakov, ktorí sa ich zúčastňujú, ale aj získané sebavedomie, pocit súťaživosti a vôľa víťaziť, samostatnosť a iné mentálne a psychické okolnosti – to všetko môžu deti v sebe upevniť pri účasti na súťažiach v rámci obvodu, okresu, prípadne aj vyšších.
	Okrem typických olympiád technického aj spoločenskovedného charakteru obsadzujú aj výtvarné súťaže vyhlásené rôznymi organizátormi, športové súťaže počas celého školského roka a na jeho ukončenie školské olympijské hry, kde súťažia deti zo všetkých ročníkov. Deti s najlepšími výsledkami vo vyučovaní alebo s mimoriadnymi výkonmi v iných odvetviach školskej činnosti bývajú na konci školského roka pozvané do obradnej miestnosti ZPOZ, kde sa im prihovorí starostka obce, zapíšu sa do Pamätnej knihy obce a obdržia malé darčeky, alebo ich zásluhy ocení p. starostka na slávnostnom ukončení školského roka priamo v školskom prostredí.
	Výchove a vyučovaniu napomáhajú aj rôzne besedy na aktuálne témy – s protidrogovou, environmentálnou, zdravotnou tematikou, na ktoré zvyčajne pozývajú odborníkov z prostredia mimo školy. Častým zdrojom poznania aj zábavy bývajú rôzne výlety a exkurzie, prechádzky po obci so spoznávaním pamätihodností, príprava programu, Tvorivé dielne, kultúrne vystúpenia detí.
	Prospech žiakov je vzhľadom na ich malý počet v triedach pomerne dobrý, prospievajú všetky deti a súčasne majú aj najlepšie hodnotenie správania. V pravidelnom celoštátnom testovaní žiakov 9. ročníka dosahujú výsledky zodpovedajúce úrovni ostatných škôl v okolí, kde sa zaraďujú v niektorých rokoch k tým lepším úrovniam.
	Záujmová činnosť detí je podchytená prácou v krúžkoch tiež s vedomostným, umeleckým, športovým aj tvorivým obsahom, je ich celkom 11 a vedú ich pedagogickí pracovníci aj aktivisti z obce.
Materská škola
	V školskom roku 2013/2014 sa zmenilo priestorové usporiadanie miestností v materskej škole po otvorení novej časti budovy. Počet tried sa zvýšil na tri, čím sa zvýšil aj počet pedagogických pracovníčok na 6. V novom školskom roku 2014/2015 bol počet prihlásených a zaškolených detí v priemere 46, neskôr sa začal zvyšovať. Od januára 2014 sa celkový stav pracovníkov ustálil na čísle 11 – okrem pedagogických pracovníčok sú v MŠ zamestnané 2 kuchárky, ktoré varia aj pre dôchodcov z obce, 2 upratovačky a vedúca stravovne.
	Tým, že sa priestory MŠ rozšírili, vznikli aj nové možnosti na prácu s deťmi – pestovanie telesnej a športovej aktivity, hry v priestore, nácviky tancov a iných programov. Niektoré činnosti sa však odohrávajú aj mimo areálu školy – plavecký výcvik v Chalmovej,  turistické vychádzky do prírody – iné v areáli škôlky - športová olympiáda, hry pri príležitosti MDD alebo záverečný tematický program k ukončeniu školského roka s názvom Indiánsky deň, ktorý pritiahol veľkú účasť rodičov a ďalších rodinných príslušníkov a známych.
	Tradičnými podujatiami sú návštevy zdravotnej sestry, lesníka, členov Denného centra Zem. Kostoľany, deti boli pri príležitosti Mesiaca úcty k starším predviesť svoj program klientom v Domove dôchodcov v Zem. Kostoľanoch a DC Zem. Kostoľany. V septembri a októbri v rámci oboznámenia sa detí so zdravou výživou uskutočnili výstavku ovocia a spolu so žiakmi ZŠ absolvovali aj ochutnávku chutných plodov jesene v rôznych podobách – surovej, tekutej aj pečenej.
	Osobitný punc majú Vianoce – nielenže prichádza Mikuláš do MŠ v darčekmi, ale deti vystupujú na besiedke pre svojich rodičov a školu navštívia aj deti z DFS Domovina, ktoré tiež prinesú kúsok vianočnej atmosféry pod vyzdobený vianočný stromček.
	Deti získavajú pobytom v MŠ prvé poznatky, nadväzujú prvé kamarátstva, osamostatňujú sa, mnohí sa naučia aj rozprávať, hlavné však je, že sa v nej cítia dobre.
ŠPORT       
Futbal
	Najrozšírenejší a najpopulárnejší šport u nás, a teda aj v našej obci, je nesporne futbal. Vo futbalových súťažiach sú prihlásené mužstvá: v V. lige SEVER hrajú dospelí, v III. lige žiaci a začali aj deti z mladšej prípravky. Umiestnenie mužov v ročníku 2013/2014 nebolo najlepšie, skončili v polovici tabuľky, starší žiaci, medzi ktorými hrajú aj dievčatá, boli na 12. mieste, mladší chlapci skončili 8.
	V jesennom kole futbalových súťaží nastúpili po štvorročnej prestávke na zápasy už aj chlapci – dorastenci – do I. triedy. V polovici tohto ročníka 2014/2015 je stav nasledovný: muži 8. miesto, dorastenci 5. miesto, starší žiaci obsadili 11. miesto, mladší žiaci 13. miesto. Najmä chlapčenské mužstvá nedosiahli potešujúce výsledky, ale polovicu zápasov majú ešte pred sebou.
Monika Nižňanská
	I keď naša TJ Slovan nepatrí medzi liahne futbalových talentov, občas sa vynorí taký talentovaný chlapec, alebo ako v našom prípade dievča, ktoré prerazí v športovej konkurencii a dostane sa aj za hranice možností ostatných spoluhráčov. Reč je o Monike Nižňanskej, našej mladej športovkyni, ktorá vyrastala v chlapčenskom družstve a vypracovala sa v šestnástich rokoch až do ženskej reprezentácie futbalistiek Slovenska v kategórii do 19 rokov.
	Futbalový talent
	Dobré meno nášho futbalu šíri aj futbalista Andrej Zaťko, ktorý prestúpil do AS Trenčín a hrá s ním súťaž I. ligu  U 17.
Pokus o rekord
	Ďalším príkladom nezlomnej vôle jednotlivca pri zdolávaní ťažkostí a už aj veku, je Ing. Štefan Karak, ktorý nás každý rok prekvapí nejakou novinkou. V tomto roku sústredil našu pozornosť na oblasť Vtáčnika, keď uskutočnil pokus o slovenský rekord – v priebehu 48 hodín vystúpiť na Vtáčnik 16x, čo znamená zdolať dĺžku trate 192 km s prevýšením spolu 14 400 metrov.
	Pokus začal v Kamenci p. Vt. na Pílach v piatok odpoludnia 23. mája 2014 a trval do nedele 25. mája.  O nevšedný pokus prejavili záujem a spropagovali ho vo svojich reláciách médiá – v sobotu odpoludnia  a večer televízne stanice TA 3, JOJ, MARKÍZA aj RTVS. Pokus skončil v nedeľu odpoludnia dokonca ešte o 40 minút skôr ako mal stanovený limit. Na dodržanie podmienok dbal komisár súťaže Igor Svitok, rekord bol zapísaný so Knihy slovenských rekordov a náš rekordér obdržal aj príslušný certifikát. V cieli mu blahoželala okrem rodiny a priateľov aj primátorka Prievidze JUDr. Katarína Macháčková aj zást. starostky z našej obce PaedDr. Ivana Plachá.
	Treba poznamenať, že to nebol len pretek jednotlivca s časom, ale povzbudiť ho prišlo počas trvania pokusu aj mnoho priaznivcov z okruhu rodiny,, známych, priateľov aj občanov zo Zem. Kostolian a Kamenca p. Vt. Podpornú akciu uskutočnila mládež z eRKa Zem. Kostoľany, ktorí na znak sympatií s ním zorganizovali výstup na Vtáčnik v sobotu dopoludnia, za čo obdržali pamätnú medailu na túto akciu.
	Tento slovenský rekord bol výbornou propagáciou húževnatosti tohto 62-ročného športovca, ale zameral pozornosť verejnosti na pohorie a vrchol Vtáčnik, čím otvoril mnohým aj nové turistické obzory, ale my si ceníme aj to, že takto zviditeľňuje našu obec, keď prilákal na Vtáčnik okolo 200 ľudí.
	V bežeckej sezóne potom pokračoval vo Švajčiarsku na náročnej trati ultramaratónu v Grindelwalde, kde skončil na 6. mieste vo svojej kategórii.
Beh SNP
	Každý rok sa v septembri koná Beh SNP určený pre deti aj dospelých. Jeho VI. ročník sa konal dňa 21. septembra 2014, v sobotu dopoludnia. Štart aj cieľ behu je pred základnou školou, okrem našich pretekárov sa na štartovú čiaru postavili aj pretekári z ďalších desiatich obcí. Organizátorom Behu SNP je obec, ZO SZPB, pracovníci domu kultúry a základnej školy. Na štarte sa vystriedalo niekoľko kategórií detí a na záver aj kategória seniorov. Pre deti bolo pripravené občerstvenie a na záver boli víťazi dekorovaní na stupňoch víťazov.
	Do výsledkových listí na zapísali ako víťazi:  
deti MŠ – Adrián Masár  - Čereňany
dievčatá 1. – 2. r. ZŠ – Ema Vážanová – Kamenec p. Vt.
chlapci 1. – 2. r. ZŠ – Daniel Bobok . Zem. Kostoľany
dievčatá  3. – 4. r. ZŠ – Slávka Mešinová, Čereňany
chlapci 3. – 4. r ZŠ – Adam Argyusi, Nitrianske Sučany
dievčatá 5. r. ZŠ – Bianka Gogorová, Horná Ves
chlapci 5. r. ZŠ – Dominik Dáni – Zem. Kostoľany
dievčatá 6. – 7. r. ZŠ – Michaela Obertíková, Bojnice
chlapci 6. - 7. r. ZŠ – Lukáš Čertík, Koš
dievčatá 8. – 9. r. ZŠ - Monika Zaťková, Kamenec p. Vt.
chlapci 8. – 9. r. ZŠ -  Martin Čertík, Koš
seniori ženy – Kristína Brezoňáková
seniori muži – Jozef Ďurta.
 
Ukončenie futbalovej sezóny
	Dňa 21. novembra 2014 pozvalo vedenie TJ Slovan svojich členov, ich rodinných príslušníkov a priaznivcov na vyhodnotenie jesenného kola futbalovej sezóny 2014/15. Okrem hodnotenia úspešnosti a poukázania na chyby vyhlásili aj najlepších futbalistov vo všetkých družstvách a nezabudli ani na poďakovanie a odmenu pre trénerov za prácu počas celej sezóny.
POČASIE    
	Po celkom príjemnom decembri a závere roka 2013 sme si zimy neužili ani v januári 2014. Pretrváva stále pomerne teplé počasie, dokonca začínajú v záhradách kvitnúť púpava a sedmikrásky, pretože teploty vystupujú okolo 10°C, ani nočné sa nedostávajú pod nulu. V polovici januára sa denná teplota po viac dní pohybuje v rozpätí 10 – 15°C, nočná okolo 5°C.
	Podobný charakter má aj začiatok februára, aj keď sa niekedy ochladí a teploty klesnú na hodnoty približne okolo nuly. Namiesto snehu prišiel dážď,  teploty vystúpili na 12°C, aj v noci býva nad nulou.
	Charakter počasia sa nemení niekoľko týždňov, cez deň je pekne, slniečko a teplo, v noci sa mierne ochladí, ale napriek tomu sa jar ešte neotvára, hoci sa nezadržateľne blíži a nedočkavci začínajú vychádzať do záhrad a na polia. Konštatujú, že je veľmi sucho, pretože sme vlastne nezažili žiadnu zimu – bola úplne bez snehu, iba s niekoľkými daždivými dňami chudobnými na vlahu.
	V apríli sa všade už rozbehli jarné práce, prišli aj prvé jarné búrky. Teploty sa udržiavajú do 20°C. Začiatok mája je veľmi vetristý a po náhlych búrkach prichádza malé ochladenie na 12 – 15°C cez deň a 5 – 8°C v noci. Stred mesiaca je mimoriadne daždivý, avšak jeho druhá polovica je krásna, teplá, v priebehu niekoľkých dní teplota vystupuje na 25 – 26°C.
	Jún nás všetkých prekvapil nie veľmi letným počasím, ktoré prinieslo aj dostatok vlahy. V júli sa otepľuje s občasným dažďom, 8. júla o 9. hodine ráno sme namerali až 28°C a dusno. Každý deň prichádzajú búrky  z tepla, niekedy aj s krupobitím. August je síce daždivý, ale keď neprší, je teplo. V druhej polovici mesiaca sú už veľmi chladné noci a stále prší. Úroda v záhradách a na poliach, hlavne zelenina, už začína hniť.
	Daždivé počasie pokračuje aj v septembri. Pôda je už nasiaknutá vodou, pivnice v domoch sú podmočené, zemiaky sa nedajú vyberať. Ľudia sú už otrávení z neustáleho dažďa, želajú si troška slniečka. Teplota sa drží okolo 21 °C, v noci je chladnejšie 8 – 15°C. Október je pomerne teplý, s hojnosťou zrážok, ale na konci mesiaca sú nočné teploty už okolo nuly.
	V novembri sme si ešte užili pekné slnečné dni s teplotou okolo 16°C, napoludnie dokonca až do 20°C, kabáty ešte nemusíme vyťahovať. V strede mesiaca sa postupne začína ochladzovať.
	Decembrové priemerné denné aj nočné teploty sú vyššie v porovnaní s inými rokmi, vychádzajú na 10°C cez deň. Ochladenie prišlo na konci mesiaca – v noci mrzne do -10°C, cez deň do -6°C . V iných oblastiach Slovenska napadol aj sneh, u nás však nie. Vianoce sú mrazivé, ale bez snehu.

ZÁVER 
	Prežili sme rok dôležitý z politického hľadiska – z troje volieb sa nás bližšie dotkli posledné – voľby členov obecnej samosprávy  a starostu obce. Všetky sa vyznačovali pokojnou atmosférou a občania ich výsledky prijali bez komentárov a prekvapení.
	Postupne sa obnovuje aj záujem ľudí o dianie v obci, nebadať to síce na počte účastníkov zasadnutí obecného zastupiteľstva, ale skôr na  počte tých, ktorí sa dajú vylákať na rôzne zábavné, športové alebo kultúrne akcie, hoci sme zaznamenali aj opačný trend, teda absolútny nezáujem o ne, čoho výsledkom bolo ich úplné zrušenie. Boli to hlavne objednané divadelné predstavenia s vyšším vstupným, obyvatelia radšej navštevujú programy možno menej hodnotné, ale lacnejšie, prípadne zdarma, keď sú dotované obcou. Viac sa darí prilákať ľudí na niečo nové, neokukané, o tradičné akcie býva pomerne malý záujem.
	Nesporne najväčší ohlas mali akcie Dni obce v letných dňoch mesiaca júla so zábavnou náplňou a 70. výročie SNP v auguste s ukážkami bojov v prírodnom prostredí s politicko – spoločenským obsahom. Ukazuje sa, že pri dobrej organizácii a zanietenom prístupe a podpore vedenia obce dokážu aj naši obyvatelia, hlavne mladí,  prejaviť adekvátny záujem, podporiť a oceniť snahu organizátorov a ich dobrý úmysel urobiť niečo pre obec a jej obyvateľov.
	Život v obci bežal svojím obvyklým tempom, bez mimoriadnych udalostí v našom obecnom spoločenstve. Vzniknuté nedostatky, prípadne chyby, sa odstraňujú na mieste, aby sa predišlo nespokojnosti obyvateľov.